महालंठ बन गइलन बिपिन सिंह – Anjoria\nनिर्देशक अभय आदित्य सिंह के फिलिम ‘महालंठ’ में बिपिन सिंह खलनायक के किरदार में लउकीहे. फिलिम में भगवान राय नाम के एगो बरियार विलेन किरदार बा. फिलिम के शूटिंग उत्तर प्रदेश के भदोही जिला में करावल गइल बा.\nटीम के लोग बतावत बा कि भोजपुरी सिनेमा में आजु ले अइसन किरदार केहु देखले ना होखी. एह किरदार ला बहुते सोच विचार के अभय आदित्य सिंह बिपिन सिंह के चुनलन. आ उहो बिपिन सिंह के अभिनय देख खुश बाड़न. फिलिम के टाइटल रोल ला सीधा भिड़ंत हीरो कुनाल आदित्य आ खलनायक बिपिन सिंह के बीच बा जवन भोजपुरिया दर्शकन के गुदगुदावत आनंदित करी.\nनिर्देशक अभय आदित्य सिंह के कहना बा कि ‘हीरो आ विलेन के सीधा टक्कर आ वर्चस्व के लड़ाई निश्चिते ‘महालंठ’ फिलिम ला बढ़िया रही आ दर्शकन के भरपूर मनरंजन होखी’.\nअभय आदित्य सिंह


काकी के काका नाना (बतकुच्चन – १४४) – Anjoria\nJanuary 22, 2014 Editor भाषा 1\nकाकी के काका नाना.\nना ना आजु हम एहिजा कवनो रिश्ता फरियावे नइखी आइल आ ना ही नाता रिश्ता का बारे में बतियावे. आजु हम भोजपुरी में कि, की, का आ के का बारे मे बतियावल चाहत बानी. भोजपुरी लिखे वालन में कि आ की के इस्तेमाल में गलती बहुते होखेला. से सोचनी कि काहे ना आजु एही प कुछ बतिया लीहल जाव. वइसहू पिछला कई बेर से भासा के बात कम भासन के बात अधिका भइल बा.\nकहल जाला कि बिगड़ल के केहु भलही बना लेव बनलका के का बनाई? एहिजा बनल भा बनलका शब्द के इस्तेमाल में व्यंजना बा, तंज बा. एह बनल मे बनल कम बिगड़ल अधिका शामिल बा. बहुते बिगड़ल आदमी का बारे मे कह दिआला कि छोड़ऽ ओकर बाति मत करऽ, उ त बहुते बनल ह. आ बनल बिगड़लो के कहाला आ घमंडिओ के. आ अइसनो ना होखे कि एक आ एक हरदम एगारहे कहाव. काम बन गइल माने काम हो गइल, खाना बन गइल माने खाना तइयार हो गइल. त बिगड़ल काम बन सकेला बाकिर बनल काम ना बन सके. ना विश्वास होखे त तनिका दिल्ली के देख लीं. जब कवनो बात अतना लाइलाज हो जाव कि सुधारल ना जा सके त ओकरे के मान लिआला.\nहँ त शुरू भइल रहीं कि आ की से त ओहिजे लवटल जाव. कि आ की के इस्तेमाल में बड़हन लापरवाही देखे के मिलेला. जब कवनो वाक्य के दू गो हिस्सा मिलावे के होला त कि के इस्तेमाल कइल जाला आ जब दू गो शब्द का बीच संबंध देखावे के होला त की के. बाकिर भोजपुरी में व्याकरण के कमी का चलते मनमानी ढेर चल जाला. गाछ ना बिरीछ तहाँ रेड़ परधान. जेकरे जइसे मन कर देला उ ओही तरह आपन भोजपुरी लिख बोल लेला. गनीमत अतने होला कि समुझे वाला अकसरहाँ सहिए समुझेलें. लेकिन अगर भाषा के जिअवले राखे के बा, बढ़ावे के बा त कहीं ना कहीं कवनो तरीका बनावहीं चलावहीं के पड़ी. कि आ की के इ लापरवाही कबो कबो बाकी आ बाकिओ में देखे के मिल जाला. हम जान बूझ के एकरा के लापरवाही कहत बानी गलती ना. काहे कि पता ना कब के आपन आकी बाकी सधावे लागे.\nबाकि बाकिर के अधवा हिस्सा ह जहाँ र के ध्वनि लुका गइल बा. आ बाकी बकाया वाला बाकी के कहल जाला. आशा करत बानी कि रउरा सभे एह बात प धेयान देब आ कि भा की के इस्तेमाल में सावधानी बरतब.\nएहिजा फेर एगो पेंच फँसल लागत बा. जइसे कि हम बेर बेर कहले बानी कि भोजपुरी में भी शब्द के इस्तेमाल असहज लागेला आ भरसक कोशिश होखे के चाहीं कि भी के इस्तेमाल मत होखे. ओही तरह भोजपुरी में की के इस्तेमाल कम से कम करे के चाहीं. राम की बाइक, सीता की साड़ी वगैरह में आइल संबंधसूचक शब्द की भोजपुरी में शायदे इस्तेमाल होखे के चाहीं. भोजपुरी मे की का जगहा के, भा क के इस्तेमाल होखेला. जइसे कि राम के बाइक, सीता क साड़ी वगैरह. के आ क दुनू मान्य होखे के चाहीं काहे कि भोजपुरी एगो बड़हन इलाका में पसरल भासा कम बोली अधिका हियऽ आ जगहे जगह एहमें नजर आवे वाला अंतर के सहज भाव से लेबे के चाहीं. बावे भा बाटे, आ बाड़े, बाने, बारे वगैरह शब्दनो का साथे इहे हाल बा. केकरा के सही आ केकरा के गलत कहल जाई एहमें बड़हन बड़हन विद्वान अझूरा जइहें. हमार का औकात बा. बड़ बड़ जने दहाइल जासु आ गदहा पूछे कतना पानी? बाकि भोजपुरी मे एह तरह के चरचा बतकुच्चन के कमी का चलते हमरा इ सब करे के पड़ेला कि विद्वान लोग बात के बतगंड़ बनावे, चरचा चलावे जेहसे कि कवनो सन्मार्ग निकल सके सभका सोझा.\nसुझाव देवे खातिर धन्यवाद……


बी॰ फ्रेन्डस इन्टरटेनमेंट के प्रोडक्शन नं॰ – 1 बनावे के एलान – Anjoria\nबी॰ फ्रेन्डस इन्टरटेनमेंट के बैनर तले बने जात पहिला फिलिम प्रोडक्शन नं॰ – 1 के एलान पिछला दिने मुजफ्फरपुर के एगो होटल में प्रेस का सोझा कइल गइल.\nफिलिम के कहानी उत्तर भारत के गँवई माहौल के रेघरियाई. पश्चिमी आ भारतीय संस्कृति के बीच के टकराव फिलिम के केन्द्र में बा. ई भोजपुरी फिलिम फूहड़ता का खिलाफ खाँटी पारिवारिक अंदाज में रही. देखेवाला लोग एह फिलिम में भोजपुरी संस्कृति के देखीहें. सम्बन्धन के बिखराव आ टूटत परिवार के अनोखा कहानी बावे एह फिलिम में. आज के मसाला फिलिमन का सोझा ई फिलिम स्वस्थ मनोरंजन परोसी. आ आवे वाला समु में एकरा के भोजपुरी सिनेमा में मील के पत्थर मानल जाई.\nनिर्मात्री हई बी॰ ठाकुर आ मल्लिकाए तरन्नुम. कथा पटकथा आ गीत डॉ॰ कुमार विरल के बा. कहानी लिखाइल शुरु हो गइल बा आ गीतन के रिकार्डिंग जल्दिए मुम्बई में शुरू होखी.\nफिलिम ला कलाकारन के चुने के काम चलत बा. उमेद बा कि खेसारी लाल यादव, मोनालिसा, कुणाल सिंह, विजय खरे, सतीश साहनी, देवेन्द्र वगैरह रहीहें.\nफिलिम के एलान करे का मौका प विजय खरे, कुमार विरल, देवेन्द्र, सतीश साहनी, भारती राज, स्वेता वर्मा आ प्रचारक कुन्दन राज मौजुद रहले.


Rahul Sankrityayan life Story Read full story in Bhojouri- Bhojpuri में पढ़ें भोजपुरियत के रंग में रंगाइल राहुल बाबा – News18 हिंदी\nBhojpuri में पढ़ें भोजपुरियत के रंग में रंगाइल राहुल बाबा\nओइसे त पांडित्य आ विद्वता में सेसर, जन-जन का बीचे 'महापंडित' का रूप में प्रसिद्ध राहुल बाबा बौद्धधरम में दीक्षित होके 'सांकृत्यायन' उपाधि अपना लेले रहनीं, बाकिर अपना महतारी भासा खातिर उहांके सरधा आ समरपन आउर भोजपुरियत के रंग में रंगाइल आचरन आजुओ प्रेरनास्रोत बनल बा।\nLast Updated : September 07, 2021, 13:56 IST\nहमनी के देस के दिन लौटल। लोग सचेत भइल। ऊहो दिनवा आई जब हमनी के भाखा सरताज बनी।”\nआपन भाषा साहित्य-संस्कृति के स्तर पर सरताज त बनल,मगर सियासी लोग सचेत ना भइल,तबे नू आजुओ संविधान में आठवीं अनुसूची में शामिल होखे खातिर लमहर समय से संघर्ष जारी बा। राहुल जी कतना बड़हन दूरद्रष्टा रहनीं, एकर अंदाज एही से लगावल जा सकेला कि अपना ओह ऐतिहासिक भासन में पंचायती राज बेवस्था लागू करे आ पढ़ाई के माध्यम मातृभाषा के बनावे प जोर देले रहनीं।\nओह घरी ले भिखारी ठाकुर के लोग नचनिया बूझत रहे आ उन्हुका नाटकन के कीमत ना समुझल जात रहे। भासन में उहांके भोजपुरिया दमखम के पर्याय बतवले रहनीं भिखारी ठाकुर के आ ‘अनगढ़ हीरा’ के खिताब देत कहले रहनीं- “हमनी के बोली में केतना जोर हवा,केतना तेज बा,ई अपने सब भिखारी ठाकुर के नाटक में देखीले।लोग के काहें नीमन लागेला भिखारी ठाकुर के नाटक? काहें दस-दस पनरह-पनरह हजार के भीड़ होला इ नाटक देखे खातिर? मालूम होत बा कि एही नाटक में पवलिक के रस आवेला। जवना चीज में रस आवे उहे कविताई। केहू के जो लमहर नाक होय आ ऊ खाली दोसे सूंघत फिरे त ओकरा खातिर का कहल जाय! हम ई ना कहतानी जे भिखारी ठाकुर के नाटकन में दोस नइखे। दोस बा त ओकर कारन भिखारी ठाकुर नइखन,ओकर कारन हवे पढ़ुवा लोग– भिखारी ठाकुर हमनी के एगो अनगढ़ हीरा हवे। उनकरा में कुलि गुन बा,खाली एने ओने तनी तूनी छांटे के काम हवे।”\nउत्तर प्रदेश में आजमगढ़ जिला के पंदाहा गांव में नौ अप्रैल, 1893 के जनमल राहुल जी बिहार में सारन जिला के परसा मठ में रहिके किसान आंदोलन आ आजादी के लड़ाई लड़त हाजीपुर, हजारीबाग जेहल के सजाइयो भोगनीं, बाकिर मठ होखे भा कारा-जहवां मोका मिलल, उहांके भोजपुरी साहित्य रचल कबो ना भुलइनीं आ आजु ऊ रचना भोजपुरी साहित्य के अनमोल निधि बाड़ी स। उहांके भोजपुरिया नेह-छोह के थाती चिट्ठिओ पतरी अखियान करे जोग बाड़ी स। जब आचार्य महेन्द्र शास्त्री के संपादन में भोजपुरी पत्रिका ‘भोजपुरी’ के प्रकाशन शुरू भइल, त भोजपुरी के महातम का बिसे में लिखल राहुल बाबा के चिट्ठी चरचा में रहल। आगा चलिके बाबू रघुवंश नारायण सिंह फेरु आरा से भोजपुरी पत्रिका ‘भोजपुरी’ के संपादन के सिरीगनेस कइले आ ओमें राहुलजी के ‘भाखा महतारी’ शीर्षक आलेख उहांके मन-मिजाज,सोच के इजहार करत भोजपुरियत के रंग में रंगाइल रहे।\nमहापंडित राहुल सांकृत्यायन भोजपुरिया समाज के औरतन आउर किसानन के दारूण दशा देखिके मर्माहत रहनीं आ एकर खुलासा तब भइल, जब उहांके सन् बयालिस के आंदोलन में हजारीबाग जेहल में बंद रहनीं। जेहले में रहिके उहांके एगो इतिहास रचेवाला नाटक लिखि दिहनीं, जवन ‘मेहरारुन के दुरदसा’ नांव से मशहूर भइल आ आजुओ ओकर प्रासंगिकता जस के तस बरकरार बा। आजु समाज में आ रहल बदलाव आ नारीवादी आंदोलन के पैरोकारी के बावजूद भोजपुरी समाज के पुरुष प्रधान रवैया में कवनो खास परिवर्तन नजर नइखे आवत। इहे कारन बा कि आजुओ राहुल बाबा के ‘मेहरारुन के दुरदसा’ के जहवां मंचन होला, देखनिहारन के आंखि डबडबा आवेले आ नाटक के कथ गहिर संवेदना जगावे बेगर ना रहे। नाटक में जगहा-जगहा अइसन गीत गूथल गइल बाड़न स, जवन देखे-पढ़ेवालन के मंथन करे खातिर मजबूर कऽ देलन स। लरिका-लरिकी में भेद करेवाला समाज के आंखि खोलेवाला गीत के पांती देखीं-\nएके माई-बपवा से एकही उदरवा से\nदूनों के जनमवा भइल रे पुरुखवा!\nपूत के जनमवा में नाच आ सोहर होला\nबेटी के जनम परे सोग रे पुरुखवा!\nधनवा धरतिया प बेटवे के हक होला\nबेटिया के किछऊ ना हक रे पुरुखवा!\nमरदा के खइला कमइला के रहता बा\nतिरिया के लागेला केवाड़ रे पुरुखवा!\nअइसहीं, करजा-रिन लेके खेती करे आ आपन सरबस गंवा देबेवाला किसान के फटेहाली नाटक में आइल एगो गीत में झलकत बा,जवना के भयावहता करेजा कंपा देला-\nरे फिकिरिया मरलस जान!\nसांझ-बिहान के खरची नइखे, मेहरी मारे तान\nअन्न बिना लरिका रोवेला,का करीं हे भगवान!\nकरजा काढ़िके खेती कइलीं, खेतवे सूखल धान\nबैल बेंचि जिमदरवा के दिहलीं, सहुआ कहे बेइमान।\nराहुल बाबा जब हाजीपुर जेहलखाना में कैद कऽके राखल रहनीं, त उहांके दूगो अउरी मशहूर नाटक-‘नयकी दुनिया’ आ ‘जोंक’ के सिरिजना कइनीं। ‘नयकी दुनिया’ में पुरनकी रूढ़ि आ जाति-बिरादरी के बन्हन तूरिके नवकी दुनिया बनावेके आवाहन कइल गइल रहे। खून चूसेवाला जोंक के प्रतीक बनाके समाज में बेयापल शोसन-दोहन के खिलाफ प्रतिरोध के सुर बुलंद करेवाला नाटक रहे ‘जोंक’,जवना के चार अंक में दौलतमंद सेठ महाजन का संगें साधुओ के नांव प ठगी करेवाला बटमारन के चित्र उकेरल गइल रहे।\n‘ढुनमुन नेता’ राहुल बाबा के एगो आउर सब तरह से प्रासंगिक नाटक बा,जवन ओइसन सियासी नेतवन के खबर लेता जे निजी सवारथ लालच वश पार्टी बदलत बा आ बेगर पेनी के लोटा नियर ढुनमुनात रहत बा।\nदोसरका विश्वयुद्ध का समय रचाइल राहुलजी के चार गो अउरी भोजपुरी नाटक रहलन स,जवन तत्कालीन दुनियावी हालात के तस्वीर खींचत उहांके सोच के गम्हीर उद्घाटन करत रहलन स। ऊ नाटक रहलन स-‘जपनिया राछछ’,’जरमनवा के हार निहचय’,’ई हमार लड़ाई ह’,’देस रछक’।\nई नाटक एहू तथ के उजागर करत बाड़न स कि उहांके निगाह खाली अपने देश पर ना,बलुक सउंसे दुनिया के बदलाव पर रहे आ भोजपुरिया समाज के एह बाबत आगाह कइल उहांके एह नाटकन के रचेके मकसद रहे। अखिल भारतीय भोजपुरी साहित्य सम्मेलन उहांके मए भोजपुरी नाटकन के ‘भोजपुरी सम्मेलन पत्रिका’ में छापिके पुस्तकाकारो प्रकाशन कइले रहे।\nसामाजिक कुरीति,रूढ़ि, अंधविश्वास, जाति-पांति, छुआ-छूत, कठमुल्लापन, ढकोसला, पोंगापंथी जइसन तमाम विषय उहांके रचनाशीलता के जद में रहे आ ओह सबके जरी-सोरी खातमा कऽके एगो सेहतमंद भोजपुरिया समाज के निरमान आदर्श लक्ष्य रहे।\nमहापंडित राहुल सांकृत्यायन के मूलभूत सवाल आजुओ बरकरार बा।जब ले रूढ़िमुक्त समाज के निरमान ना होई,जब ले अबला संपूर्णत: सबला ना बनि जइहें आ जब ले भोजपुरी के आपन हक हासिल ना हो जाई,तब ले राहुल बाबा के सपना अधूरे रही आ जन-मन के कराह ओइसहीं गूंजत रही-रे फिकिरिया मरलस जान—!\nTags: Article in Bhojpuri, Bhojpuri Articles, Bhojpuri News


डॉ. आशारानी लाल :: :: :: मितवा :: कहानी\nए ईया-गोड़ धरतानी!\nतोहार गोड़वा जब हम धर लेलीं, तब हमरा बड़ा सुख आ चैन मेंटा जाला। सुनिलाँ-ईया कि तू अगमजानी हऊ, त हमरा गोड़ धरते हमरा मन के बतिया त तूँ जानिए जात होइबू। हो सकेला कि मने-मने इहो कहत होइबू कि ई त बिलाइल रहलि ह, फेरु केने से आ के धमक गइल। ए-ईया हम अपन बेचैनी तोहरा के सँउप के केतना सुख पाइलाँ, ईत हम बता ना पाइब, बाकी हमके बड़ा चैन भेंटाला-इहे कहब।\nए-ईया-तूँ जब अपना कवनो पोती लोग के बाउर बात देख के, चाहे जान के ओह लोग के बरजत रहू त का कहत रहू-तोहरा इयाद बा किना। हमके त आजो तोहरे बतिया हमरा मन में बेर-बेर ओसहीं टनकल आ खटकल करता जइसे केहू केवाड़ी पर जंजीर खटखटावत होखे।\nतू अपना पोती लोग के अपन आँख तरेर के इहे न कहत रहू कि - 'एक धिया होइती बाबा कुल रखती।' ओह घड़ी तोहार बात बूझ के तोहार पोती लोग स‍टकियो जात रही आ तोहके कबो उलट के कवनो जबाब ना दे रही, बाकी अब ई बात नइखे रह मइल। अब त तोहार इ बतिया कवनो दादी के अपना पोती से कहहीं के हिम्‍मत ना पड़ी।\nआज हमहूँ ईया तोहरे नियर-इया त नाही बाकी दादी बन गइल बानी। कइगो पोता-पोती हमरो लगे बान लोग। कुल पोता-पोती एक से एक बढ़-बढ़ के बा लोग। ऊ लोग बहुते लायक कहाता, बाकी ईया हो तू कबो एह पोती लोग के लाएक नाही कहतू। आज के पोती लोग सतयुग के गोपी बन गइल बा लोग। एह लोग के दोस्‍त-मित्र आ सखा एगो कृष्‍णा नइखन कइगो कृष्‍ण जइसन लडि़कालोग बा-जेके ई पोती लोग आपन मीत कहता लोग। एह पोती लोग के माई-बाप खुश बा लोग कि उनकर बेटी नया जमाना के तेज-रफ्तार के दउड़ में हिस्‍साले रहल बाड़ी। बाकी ए ईया तू ई कुल देखतू त का कहतू-उहे बतिया न कहतू जवन कृष्‍ण के समय में गोपी लोग के माई-बाप आ भरल समाज कहत रहे। ऊ लोग कहल करे कि ओह लोगिन के सब बेटी-बेकहल आ कुलनासी हो गइल बाड़ीस।\nईर्या तोहरा ओह सीख के अब कवनो महत्‍व नइखे रह गइल, भले तूँ ओके चउबिसो घड़ी बोलत चाहे रटत रहल कर कि- 'एक बेटी होइती बाबा कुल रखती, एक पूत होइतन गया पिंड परतन।' तोहार सीख अब आज के जमाना में पुरान पड़ गइल बा। दूसर बात ई बा कि केकरा हिम्‍मत बा कि तोहरा एह बात के कवनो पोती लोग के सोझाऊ दोहराई।\nहम जानतानी ईया कि तू इहे कहबू कि - 'पुराने चाउर पंथ परेला रे।' त ईया अब ई जमाना अबे बिमार नइखे भइल। एहिसे पंथ परला के बात सोचहीं के नइखे। ई जमाना त अपना के जवान आ हट्ठा-कट्ठा बुझता। एकरा नइखे बुझात कि एह जवनिए में ई मीत लोगिन के बिमारी कैंसर बन बनके अइसन पटक दी कि फिर उठल मुश्किल हो जाई। कैंसर जइसन बिमारी के त अबे कवनो दवाई ठीके ना कर पाई।\nइहे कुल सोच मन के बड़ा बेयाकुल कइले बा ए-इया। हम तोहरा सरन में एही से आइल बानी आ तोहार गोड़ पकड़ के बइठल बानी कि हमरा के अब एह बिमारी से बचे के कवनो उपाय तूँ जरूर बताव-जेसे अपना देस के कुलबाबा लोग के कुल-खानदान के रक्षा इहे पोती लोग करो आ अपना देस के पुरान संस्‍कृति त इहे न रहे कि चाहे जेतना लोग दोस्‍त-मीत बनो बाकी वियाह बस एकही बेर आ एकही लडि़का से होखे के चाँहीं।\nअपना देस के नारी लोग त ए ईया हरदम तोहरे लोग के कहला में रहिके न देस के नाँव विदेशों में बढ़वले रहत रहे। एहिसे हम तोहके बार-बार गोहरावतानी कि उहे तोहार-राज फिर से अपना देस में कायम हो जाव।\nतनी जल्‍दी अपना देस में बढ़त एह मितवा लोग के रोग के खतम करे के तू अपन कवनो खरबिरउवा दवाई जरूर बताव, जे के पाके एह देस के भटकत तोहार पोता-पोती लोग के मन बदल जाव आ ई देसो तर जाव।\nहमरा उमीद बा कि तोहार बतावल मंत्र के दवाई बहुते कारगर होई। तोहर बतावल ओही मंत्र के राह हम ताकतानी, जेके खाली मुँह से फूँक मार देला से सबकुछ बदल जाला।\nतोहरा मंत्र आ फूँक के राह ताकत।\nहिंदी समय में डॉ. आशारानी लाल की रचनाएँ\nबुढ़ापा में माई


टटका खबर, 28 जनवरी 2017 – टटका खबर\nबिहार में फेरु भइल शिक्षा घोटाला. पर साल बिहार के बदनाम बोर्ड घोटाला का तरहे एगो नया घोटाला शिक्षा का क्षेत्र में भइल सामने आइल बा. बिहार विश्वविद्यालय में भइल एहू घोटाला के केन्द्र में वइसने रसूख वाला मौदूद बा जवना चलते ओकरा प केहू हाथ डाले के हिम्मत नइखे करत. ललन सिंह के नाम वाला ई घोटालाबाज बिना कवनो इजाजत दूर शिक्षा से एम. फिल के पढ़ाई शुरू करवा दिहलसि आ करीब तीन हजार विद्यार्थियन के बेवकूफ बनावत ओह लोग से9करोड़ रुपिया बिटोर लिहलसि. अब मामिला उजागर भइला क बाद शोधार्थियन के शिकायत पर राजभवन ललन सिंह के निलंबित करत विभागीय कार्रवाई के आदेश दिहले बावे. सस्पेंड ललन के बचावे में अब बिहार विश्वविद्यालय के पदाधिकारी लाग गइल बाड़ें. शिकायत करे वालन के धमकावलो शुरू हो गइल बा.\nगोपालगंज के चर्चित खजुरबानी जहरीला शराबकांड मामिला में जिला दंडाधिकारी के कोर्ट आजु 14 गो आरोपियन से 88 लाख रुपिया के हरजाना वसूले के आदेश दिहलसि. जहरीला शराब पियला से सरल 19 जने के परिवार के4लाख रुपिया के दर से कुल्ह 76 लाख रुपिया आ आंख गंवा चुकल भा गम्हीराह बीमार पड़ल छह जने के दू दू लाख रुपिया हरजाना भुगतान करे के कहल गइल बा.\nरोहतास जिला के सासाराम के मध्य ग्रामीण बैंक में 500 आ 1000 रुपिया के पुरनका नोट जमा करावे वाला लोग के एक करोड़ 19 लाख 50 हजार रुपिया के गबन हो गइल बा. बैंक के क्षेत्रीय प्रबंधक बतवलन कि एह मेमिला में शाखा प्रबंधक समेत छह जने बैंक अधिकारियन का खिलाफ गबन के केस दर्ज करावल गइल बा.\nगोरक्षपीठाधीश्वर अउर भाजपा सांसद योगी आदित्यनाथ के नजरअंदाज करे के दोस पार्टी प लगावत उनुकर समर्थक हिन्दू युवा वाहिनी यूपी चुनाव में आपन कई गो उमीदवार खड़ा करे के एलान कइले बिया. केन्द्र में सहयोगी दल शिवसेनो पछिमारा यूपी में एक दर्जन उमीदवार खड़ा क दिहले बिया.\nअपना दल (कृष्णा पटेल गुट) आजु यूपी में 11 गो उमीदवारन के सूची जारी क दिहलसि. गोल अध्यक्षा कृष्णा पटेल अपने वाराणसी के रोहनिया सीट से चुनाव लड़ीहें. उपाध्यक्षा पल्लवी पटेल कहतारी कि उनुका बहिन आ केन्द्रीय मंत्री अनुप्रिया पटेल का साथे कवनो समझौता नइखे दोखे वाला. अपना दल के अनुप्रिया गुट भाजपा साथे गठबन्हन क के चुनाव लड़त बा.\nवाराणसी के आदमपुर इलाका में विधानसभा चुनाव का चलते होखत वाहन चेकिंग में एगो कार से साढे दस लाख रुपये से अधिका के नगदी आ साढ़े चार किलो चांदी बरामद भइल. कार प सर्राफा व्यापारी सवार रहलें.\nसारण जिला में छपरा-सीवान रेलखंड प दाउदपुर टीसन का नियरा रेल पटरी पारत घरी एगो लइकी ट्रेन से कटा गइल आ ओहिजे ओकर मौत हो गइल.\nबस्ती के मुण्डेरवा इलाका का चन्दन दूबे पकड़ी गांव में बकरी चरवला ले के दू गो फरीक में भइल मारपीट में एक जने क जान चलि गइल आ दू गो मेहरारू घाहिल हो गइली सँ.\nवाराणसी के रोहनियां आ चौबेपुर इलाका से पुलिस दू गो तस्करन के गिरफ्तार क के ओहनी लगे से 28 लीटर कच्चा शराब बरामद कइलसि.\nमहाराजगंज के नौतनवां इलाका में रामनगर टोला बघवा निवासी बृजेश अपना माई आ भउजाई साथे मोटरसाइकिल से अड्डा बाजार जात रहलन जब जमुहरा कला गांव क लगे एगो ट्रक मोटरसाइकिल के टक्कर मार दिहलसि. एह हादसा में महतारी आ भउजाई के मौत हो गइल. बृजेशो के चोट लागल बा बाकि भरती करावे क जरुरत ना पड़ल.\nनेपाल से सटल पछिमारा चंपारण जिला के इनरबा बार्डर आउट पोस्ट का नियरा से आजु भोरे सशस्त्र सीमा बल के जवान छह करोड़ रुपिया से अधिका के 41 किलो नेपाली चरस बरामद कइल।\nएसएसबी के 44 वीं बटालियन के कमांडेंट राजेश टिक्कु ने यहां बताया कि भारत-नेकाल्हु पां. बाकि तस्कर भाग के नेपाल का सीमा में फरार हो गइले सं.\nगठबन्हन में शामिल दू गो वंशवादी गोल में एगो के राजा आ दोसरका के राजकुमार आपन पुरान रार छोड़त काल्हु एके मंच से पत्रकारन के संबोधित करीहें.\nदेवरिया का गौरीबाजार पुलिस देवतहां गांव के एगो ईंट भट्ठा प छापा मार के हजार लीटर शराब आ लहना वगैरह का साथे दू गो झारखण्डियन का गिरफ्तार क लिहलसि.\nTags: अपना दल, गोपालगंज, चंपारण, छपरा, दाउदपुर, देवरिया, बस्ती, बिहार विश्वविद्यालय, बोर्ड घोटाला, भाजपा, महाराजंगज, योगी आदित्यनाथ, रोहतास, वंशवादी, वाराणसी


एक्शन से भरपूर बा विनय आनंद के ‘दबंग दामाद’ – Anjoria\nएक्शन से भरपूर बा विनय आनंद के ‘दबंग दामाद’\n‘दबंग दामाद’ में विनय आनंद के एक्शन के जलवा त बड़ले बा, रोमांस आ कॉमेडीओ भरल बा. भोपाल के खूबसूरत नजारा देखावत ई फिलिम अगिला महीना रिलीज होखी. विनय आनन्द एगो अउर फिलिम में दामाद बनल बाड़ें फोकट में, नाम ह ‘दामाद चाही फोकट में’. विनय आनन्द के कहना बा कि भोजपुरी फिलिमन में फूहड़पन के शिकायत करे वाला लोग के ‘दामाद चाही फोकट में’ ज़रूर देखे के चाहीं.\n‘‘बिगुल’’ खातिर डबिंग करवलें हैदर काजमी\nफेसबुको छाप लिहले बाड़ी सीमा सिंह


“आग - एगो आँधी” चार गो बेरोजगार दोस्तन के कहानी ह – Anjoria\nबेरोजगारी आजु एगो बड़हन सामाजिक समस्या बा. पढ़ला लिखला का बादो जब नवहियन के नौकरी नइखे मिलत त परिवार आ समाज के खोबसन सुनत सुनत बहुते बेरोजगार अपराध के पेशा बना लेबेलें. बाकिर तब उनका पता ना रहे कि एह दलदल में फँसल आसान बा बाकिर एकरा से बहरी निकलल मुश्किल. काहे कि अपराध के दुनिया से वापिस लवटे के कवनो राह ना होला.\nडीजे मूवी इन्टरटेनमेंट का बैनर में बनल भोजपुरी फिल्म “आग - एगो आँधी” के कहानी एही पर आधारित बा. अर्जुन आ ओकर चार गो दोस्त पढ़ला लिखला का बावजूद बेकार बाड़े. पइसा का तंगी का चलते अर्जुन के बहिन के शादी टूट जात बा. परिवार आ समाज के खोबसन से अकुता के अर्जुन आ ओकर दोस्त अपराध का दुनिया में चल जात बाड़े. जिनगी का एगो मोड़ पर अर्जुन के मुलाकात बेला से होत बा आ दुनु में प्यार पनप जात बा. तब अर्जुन के महसूस होखत बा कि ओकरा से एगो बड़हन गलती हो गइल बा. बाकिर तब ले बहुत देर हो चुकल बा आ समाज में वापसी के हर राह बन्द हो चुकल बा. काहे कि अपराध का दुनिया से वापसी के कवनो राह ना होला.\nफिल्म में अर्जुन के किरदार पंकज केसरी आ बेला के किरदार ऋतिका शर्मा कइले बाड़ी. बाकी कलाकारन में जय यादव, अनारा गुप्ता, कुलदीप, शिवा पंडित, अविनाश रजक,सपना पान्डेय, फरीदा, राम सिंह, आ हीरा लाल यादव के नाम खास बा, कहानी आ निर्देशन रमाशंकर के ह, संगीत सिद्धार्थशालिनी के, गीत अरविन्द तिवारी आ अशोक सिन्हा के, नृत्य निर्देशन एंथोनी आ केदार सुब्बा के, कैमरा संचालन जगमिंदर ह्डल के, आ मारधाड़ हीरालाल यादव के बा. फिल्म के अधिकतर शूटिंग गुजरात के भुज में भइल बा जहाँ आमिर खान अपना फिल्म “लगान” के शूटिंग कइले रहलें, मुंबईओ के मनोरम लोकेशन पर कुछ दृश्य शूट भइल बा.\n(स्रोत – समरजीत, उदय भगत)\nRinku Ghosh is Rekha of Bhojpuri films


प्रयोगकर्ता वार्ता:Shriheeran - विकिपीडिया\nस्वागतम्! नमस्कार Shriheeran जी, भोजपुरी विकिपीडिया पर राउर बहुत स्वागत बा!\nShriheeran जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 18,418 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Shriheeran&oldid=626217" से लिहल गइल\nएह पन्ना पर आखिरी बेर संपादन 24 सितंबर 2018 के 05:39 बजे भइल रहल।


लमहर छलांग लगा दिहलें यश – Anjoria\nसिनेमा भोजपुरी के राइजिंग स्टार आ “दिलदार सांवरिया” से चरचा में आटल यश कुमार गजब के ऊँच छलांग लगवले बाड़े. ई छलांग ना त कवनो फिलिम के काल्पनिक दृश्य ह आ ना ही कवनो प्रतियोगिता के. दरअसल यश के हिंदी सिनेमा के जानल मानल निर्देशक विमल कुमार अपना भोजपुरी फिलिम “दरियादिल” खातिर अनुबंधित कइले बाड़न. मुंबई टाकिज के बैनर तर बने जात एह फिलिम के निर्माता हउवें वरदान आस्था\nजाने जोग बा कि यश के पहिलका फिलिम “दिलदार सांवरिया” हाल ही में बिहार में रिलीज़ भइल बा आ बॉक्स ऑफिस पर सफल साबित भइल बा. आ मुंबईओ में जल्दिए रिलीज़ होखे वाली बा. एह फिलिम का बाद यश के अगिला फिलिम होखी “राजा जी आई लव यु”. दीपक शाह निर्मित आ विनय बिहारी निर्देशित एह फिलिम के शूटिंग अब अपना आखिरी चरण पर बा. यश के अनुसार, विमल कुमार जइसन बड़हन लेखक निर्देशक के फिलिम के हिस्सा बनल एगो बड़का सपना के साँच भइला जस बा.\nफिलहाल दरियादिल के कहानी लिखात बा आ फिलिम जल्दिए फ्लोर पर जाई. यश कुमार के एह बड़हन छलांग के चरचा इंडस्ट्री में जोर धइले बा. इहो जान जाईं कि विमल कुमार के निर्देशित पहिलका भोजपुरी फिलिम “देस परदेश” जल्दिए रिलीज होखे वाली बा.


देवी देवता के हीनई करत वीडियो का खिलाफ छपरा धधकल – टटका खबर\nपिछला तीन दिन से बिहार के सारण जिला हिन्दू आक्रोश के लहोक झेलत बा. हिन्दू देवी देवता के हीनई करावल एगो वीडियो मकेर के एगो मुसलमान नवही बेंगलुरु से अपना साथियन के मोबाइल पर भेजलसि आ ओकर पसरल शुरु हो गइल. हिन्दूवन का खिलाफ होखे वाला हर हरकत के अनदेखी करे के प्रशासनिक आदत अबकी महँग पड़ गइल आ करीब करीब पूरा छपरा जिला के हिन्दू तमतमा उठल बाड़ें. एह बीच वोट के सौदागर कुछ नेता हिन्दुवने प दबाव बनावे में लागल बाड़ें. सारण से राजद सांसद प्रभुनाथ सिंह त खुलेआम धमकवले बा़ड़न कि अगर विरोध जारी रहल त उनुकर सेना, देश के सेना ना, एह बवालियन के खिलाफ सीधा एक्शन ली.\nदुख के बाति बा कि प्रशासन अबहीं ले ओह अनेरिया के नइखे पकड़ले जवना के वीडियो से एह बवाल के शुरुआत भइल. ना ही बिहार के सरकार चलावत राजद भा जदयू का तरफ से अइसन घिनावन काम करे वालन का खिलाफ बकार फूटल बा. उलुटे ई लोग एह पर परेशान लउकत बा कि अबकी हिन्दू अतना हिम्मत कइसे क लीहलें. राजद के सांसद रहल प्रभुनाथ सिंह के कहना बा कि यूपी चुनाव में फायदा उठावे ला भाजपा अइसन बवाल करावत बिया.\nमकेर से भड़कल ई आगि शनिचर का दिने पूरा जिला में पसर गइल आ एह पर काबू करे में प्रशासन के बोखार छूट गइल. हर ब्लॉक पर देवी देवता के हीनई करावत वीडियो का खिलाफ लोग आपन नाराजगी जतावल आ पुलिस के कार्रवाई से बवाल अउरी लहके लागल.\nछपरा में भड़कल बवाल क जानकारी लेबे निकलल आईजी के काफिला के शनिचर के सँझिया आमी गेट का सोझा सड़क जाम करत लोग से पार करावे का फेर में पुलिस लाठी चार्ज क दिहलसि जवना से लोग अउर भड़क गइल आ काफिला पर ढेलाबाजी क दिहलें. पुलिस लोग के चहेट चहेट के पीटलसि आ आमी गाँव के लोगन पर गाँव से बाहर निकसे पर रोक लगा दिहलसि.\nबवाल के पसरे से रोके खातिर सरकार जिला में इन्टरनेट बन्द करा दिहले बिया बाकिर हिन्दू आक्रोश सुनगल जारी बा.\nTags: छपरा, मकेर, हिन्दू देवी देवता, हीनई


पागल लईकी के किरदार कइल चाहत बानी : रानी चटर्जी – Anjoria\nपागल लईकी के किरदार कइल चाहत बानी : रानी चटर्जी\nअप्रैल 17, 2016 रानी चटर्जी\nभोजपुरी हीरोइनन में सबले अधिका मेहनताना लेबे वाली रानी चटर्जी अपना करियर का कवना बात प खुश आ कवना पर नाखुश बाड़ी, आईं जानल जाव उनुके से कइल बातचीत से :\nअबले कतना फिलिम क चुकल बानी आप ?\nगिनले त नइखीं बाकिर अंदाजा से कहत बानी कि सौ से अधिका फिलिमन में काम क चुकल बानी आ अबहियों करते जात बानी.\nआपन पहिलका फिलिम इयाद बा ?\nऑफकोर्स, पहिलका फिलिम रहल मनोज तिवारी जी का साथे अजय सिन्हा के निर्देशन में बनल फिलिम. ऊ फिलिम भोजपुरी सिनेमा के अबले के सबले बड़हन हिट फिलिम रहल आ हमरा लागत नइखे कि कवनो दोसर फिलिम ओकर रिकार्ड तूड़ पाई. ओही फिलिम का बाद से भोजपुरी सिनेमा एगो बड़हन आ लगातार काम करे वाली फिल्म इंडस्ट्री बन गइल. ई हमार सौभाग्य रहे.\nअतना फिलिम कइला क बाद कवनो कमी भा असंतुष्टि जस कुछ लागत बा ?\nएक्ट्रेस के तौर पर त बेशक तोस नइखे. कुछ नया आ लीक से हट के करे का चाह में अब तनिका चूजी हो गइल बानी. ई देख के लोग पूछे लागल बा कि इंडस्ट्री छोड़े वाला बानी. बाकिर सौ गो से बेसी फिलिम कइला का बादो का हमरा उहे घिसल पीटल स्क्रिप्ट वाला फिलिम करच रहे के चाहीं ? कॉलेजिया गर्ल बनल बानी, लड़िका सब चुहल करत बाड़ें भा हम ओकनी से. कवनो लड़िका से प्यार हो जात बा. विलेन आवत बा आ फेर कुछ मारधाड़ वगैरह. हँ एही फिलिमन का साथे कुछ नारी प्रधानो फिलिम कइले बानी.\nरउरा का लागत बा कि अब टटका कहानियन पर फिलिम बने क माहौल बनत बा भोजपुरी सिनेमा में ?\nना. हमरा नइखे लागत भा शायद कवनो वइसन फिलिम साइन नइखीं कइले. एह साल अबले तीन गो फिलिमन के शूटिंग कइले बानी बाकिर कवनो हया फिलिम नइखीं साइन कइले.\nकवनो अइसन किरदार भा कहानी जवन करे के बड़हन ख्वाहिश बावे दिल में ?\nजइसन कहनी ह नू कि टटका स्टोरीज कइल चाहत बानी, जइसे करीना-शाहिद कपूर स्टारर फिलिमन का तरह… भा कवनो अइसन पागल-जस लड़िकी के किरदार, जवन बेमतलब बहुते बोलत होखो. हँ महिला सम्मान आ पॉजिटिव मैसेज देबा वाली फिलिमो कइल चाहब.\nभोजपुरी फिलिमन का एक्टिंग के स्टाइल ड्रामैटिक हवे. एह बारे में कुछ बोलल चाहब ?\nजी हँ. भोजपुरी में लाउडनेस बेसी होले. आ अब त अउरी लाउड होखत जात बा. हीरो हीरोइन के एंट्री लाउड होखल चाहीं, मेकअप ,गेटअप सब लाउडे. एही चलते हम नेचुरल ट्रीटमेंट का साथे रीयल स्टोरी कइल चाहत बानी.\nभोजपुरी से फरका कवनो दोसर भाषा के सिनेमा में काहें नइखीं ट्राइ करत ?\nकोशिश जारी बा आ एगो हिंदी अलबम आवत बा. बरीसन से काम में अतना बिजी रहनी कि कुछ दोसर सोचे के मौके ना मिलल. अगर कवनो नीक ऑफर आवे त जरूर कइल चाहब. अब ऊ बैंक बैलेंस बनावे वाला बातो नइखे. लोग हरान बा कि पिछला ग्यारह-बारह बरीसन से एको दिन खाली ना बइठे वाली रानी पिछला दू महीने से कवनो शूटिंग नइखी करत, अइसन काहें !\nभोजपुरी देखनउर रउरा से का उमेद करेलें ?\nऊ हमार एक्सपोजिंग पसंद ना करसु. शायद ई हम पहिलका हीरोइन होखब जेकर एक्सपोजिंग दर्शक पसंद ना करसु. हालांकि हम बहिन जी लेखों स्क्रीन पर ना आईं. शॉर्टस हमहूं पहिरले बानी बाकिर ओहमे फूहड़पन नइखे रहल. हमार सकुचल-सिमटाइलो लउकल लोग पसंद ना करे. अगर केहू हमरा के एक मारे त हमरा से उम्मीद होला कि हम ओकरा के तीन मारीं.\nराउर आवे वाली फिलिमन में कवन कवन बाड़ीं स ?\nएहमें डायरेक्टर दिलीप गलती के फिलिम ”हम हई जोड़ी नं 1”, डायरेक्टर साहिल सनी के ”इलाहाबाद से इस्लामाबाद”, डायरेक्टर देव पांडेय के ”इच्छाधारी”, डायरेक्टर बाली के रानी दिलबर जानी, अउर डायरेक्टर अजय श्रीवास्तव के ”घरवाली बाहरवाली”\nकसम मैया की – में सीमा सिंह के आईटम डांस\nएक्शन स्टार विशाल सिंह के फिलिम लेआईब दुलहनिया पाकिस्तान से6मई से रिलीज


भिखारी ठाकुर के जयन्तिओ का दिने सून पड़ल रही उनकर गाँव – Anjoria\nदिसम्बर 18, 2015 कुतुबपुर, भिखारी ठाकुर\nभोजपुरी के लोकचितेरा कवि, नाटककार, समाज सुधारक भिखारी ठाकुर के जयंती एह साल उनका गाँवे कवनो समारोह नइखे होखत. पहिला बेर वाराणसी में भिखारी ठाकुर के जयन्ती समारोह आयोजित होखत बा.\nभिखारी ठाकुर के जनम सारण जिला के दियरा इलाका के गाँव कुतुबपुर में आजुए का दिने 18 दिसंबर के भइल रहुवे. भोजपुरी नृत्यनाटिका का जरिए सामाजिक सुधार के अलख जगाए वाला एह लोक चितेरा के उनुका सामाजिक योगदान खातिर पद्मश्री सम्मान दीहल गइल रहे.\nमशहूर साहित्यकार राहुल सांकृत्यायन का नजर में भिखारी ठाकुर ‘भोजपुरी के अनगढ़ हीरा’ रहलन, दू दर्जन से बेसी नाटकन का माध्यम से भिखारी ठाकुर समाज के अनेके कुरीतियन पर चोट कइले रहलन. उनकर लिखल नाटकन में बिदेसिया, गबर घिचोर, बेटी बेचवा वगैरह खास रहली सँ.\nमशहूर नाटककार संजय उपाध्याय भिखारी के‘ बिदेसिया’ के राष्ट्रीय स्तर पर मंचित क के मशहूर भइलन त गायिका कल्पना भिखारी के गीत गाके दुनिया भर में चर्चित भइली. उपन्यासकार संजीव भिखारी ठाकुर के जीवन पर ‘सूत्रधार’ लिखलन त बिहार राष्ट्रभाषा परिषद का तरफ से डॉ वीरेन्द्र नारायण यादव के संपादन में ‘भिखारी ठाकुर रचनावली’ प्रकाशित भइल. पटना में भिखारी ठाकुर पथ बा. अवतार नगर टीसन पर उनुका नाम के बोर्ड लागल बा. छपरा शहर में उनकर मूर्ति उनुका मंडली समेत लागल बा. बाकिर एही भिखारी ठाकुर के गाँव में अबकी कवनो आयोजन नइखे होखत.\nहर साल भिखारी ठाकुर जयन्ती पर समारोह करे वाला ललन राय एगो दुर्घटना में घवाहिल भइला का बाद से बीमार बाड़न. भिखारी ठाकुर के गाँव कुतुबपुर गंगा के कटान में पड़े जात बा.\nभिखारी ठाकुर के चिन्ता ओहू लोग के नइखे जे भोजपुरी के नाम पर तरह तरह के विश्व भा अखिल भारतीय नाम से संस्था बना के आपन गोटी सेट करे में लागल बाड़ें. बहुते लोग के त भिखारी ठाकुर के नामो से चिढ़ बा कि कतना बड़हन बड़हन पुरनिया साहित्यकारन के अनदेखी क के महज राजनीतिक मकसद से भिखारी ठाकुर के नाम जपल जात बा.


भोजपुरी पट्टी के खबर (मंगल,7अप्रैल 2015) – टटका खबर\nभोजपुरी पट्टी के खबर (मंगल,7अप्रैल 2015)\n(सोमार,6अप्रैल के खबर)\nबक्सर रामरेखाघाट के हाई स्कूल के एगो मास्टर साहब के कपार कुछ लड़िका फोड़ दिहले सँ. मास्टर साहब नगर थाना में शिकायत लिखवले बाड़न.\nबक्सर जिलाधिकारी रमण कुमार छुट्टी से वापस लवटला का बाद अपना मातहत अधिकारियन पर बरखल शुरु क दिहलन आ अनुमंडलाधिकारियो के खबर ले लिहलन. एह बात से प्रशासनिक अधिकारी नाराज हो गइल बाड़े आ बिहार प्रशासनिक सेवा संघ, बासा, एह बात पर बइठक क के जिलाधिकारी से आपन नाराजगी जतवलसि.\nसासाराम जिला में दू करोड़ रुपिया के गबन का आरोम में चार गो चाउर मिल वालन पर मुकदमा दर्ज करवले बाड़न एसएफसी के जिला प्रबंधक. एह मिलन के नाम ह यशोदा राइस मिल, पटेल राइस मिल, ओम राइस मिल, आ पंचमूर्ति राइस मिल.\nरोहतास के करमा गाँव में दू गो लड़िका आहर में मछरी मारे का फेर में डूब के मर गइल बाड़े. दुनू के उमिर दस एगारह बरीस के रहल.\nछपरा जिला के मढ़ौरा स्टेट बैंक शाखा में रुपिया जमा करावे गइल एगो नवही के पाकिट मार के करीब 19300 रुपिया चोरा लिहल गइल. नवही असोइयाँ गाँव के ई नवही जब बैंक मैनेजर से शिकायत कइलसि त ऊ कुछ करे से मना कर दिहलन.\nदू दिन पहिले बनियापुर के प्रखंड स्वास्थ्य प्रबंधक पटना से एगो नवहिन के भगा ले गइल रहलन. ओकर खोज करत ओकर महतारी बनियापुर रेफरल अस्पताल पहुँचल त मामिला के जानकारी भइल. एह बीच लड़िकी त लवट आइल बिया बाकिर प्रबंधक अबहीं ले फरार बावे.\nशिक्षक दक्षता परीक्षा में दू दू बेर फेल होखे वाला गुरुजी लोग के नौकरी से बरखास्त करे के काम शुरु हो गइल बा. एह सिलसिला में छपरा के बारह गो आ आरा के अठारह गो गुरुजी लोग के हटावे के सूचना जारी हो गइल बा. अउरिओ जगहा कार्रवाई होखत बा बाकिर गोपालगंज में केहू बतावे वाला नइखे कि ओहिजा के गुरुजी लोग के का हाल बा. केहू फेलो भइल बा कि ना से कवनो अधिकारी का जानकारी में नइखे.\nआरा टाउन थाना के चिकटोली मुहल्ला में एगो बूढ़ औरत के जरा के मार देबे का मामिला में दू गो अपराधी सोमार का दिने कोर्ट में सरेंडर क दिहले.\nपुरबी चंपारण के मधुबन-चकिया बाराघाट रोड पर तालिमपुर का लगे सोमार का दिने भइल सड़क हादसा में बाराघाट पुल पर टोल वसूले वाला एगो कर्मचारी के मौत हो गइल. पचास बरीस के ई कर्मचारी मधुबन से मोबाइल खरीद के साइकिल से लवटत रहुवे जब एगो ट्रक ओकरा के कचारत भाग गइल.\nसिवान जिला के बड़हरिया इलाका के पड़वा गांव के एगो अपराधी शशि माँझी के हत्या करे के आरोप ओकरे साथी अनिल कुशवाहा प लागल बा. शशि के परिवार वालन के कहना बा कि अनिले ओकरा के अपना मोटरसाइकिल पर बइठा के ले गइल आ तरवारा बाजार का लगे ओकर हत्या करवा दिहलसि. हत्या के खबर उहे पुलिस के दिहलसि आ अस्पताल में आपन इलाज करावे का बीच भाग निकलल जवना से पुलिसो के ओकरा पर संदेह बढ़ गइल. अनिल कुशवाहा के बाद में गिरफ्तार क के पुलिस ओकरा से पूछताछ करत बिया.\nबलिया जिला के सुरेमनपुर टीसन का पछिमारा आउटर सिग्नल का लगे डाउन उत्सर्ग से गिर के 75 बरीस के एगो आदमी के मौत हो गइल. ओकर पहचान साबित नइखे भइल.\nदेवरिया सदर कोतवाली के सिपाही सोमार का रात अपने कोतवाल के घेर लिहले आ उनुका संगे हाथापाई आ मारपीट कइले. कोतवाल पर आरोप बा कि एगो मामिला में ऊ कोतवाली के एगो सिपाही के हवालात में बंद करा दिहले रहले जहाँ से बाद में ओकरा के निकालल गइल. बड़का अधिकारी अब एह मामिला के जाँच करे में लागल बाड़े.\nगाजीपुर पोस्ताघाट पर नहाए गइल जमालपुर के एगो नवही डूब गइल. बहुते खोजवला का बादो ओकर कवनो सुराग ना मिलल.\nगाजीपुर के सहेड़ी गाँव के एगो तीन साल के बच्ची के लाश एक दिन बाद घर का बगल में गड़हा में मिलल. घर वाले ओकरा के खोजत भर दिन परेशान रहलन आ अगिला दिने ओकर लाश मकान बनावे खातिर खोनल एगो गड़हा से मिलल.\nदेवरिया के अंसारी रोड शाखा से सेन्ट्रल बैंक के गायब बतावल जात2करोड़ 77 लाख रुपिया में से 65 लाख बैंक का तिजोरिए में मिल गइल. ओने एम मामिला में शक के सुई बैंक के सिपाही ओमप्रकाश सिंह पर जात बा जे तबे से फरार बा. ओकरा के पकड़े खातिर दबाव बनावे ला पुलिस ओकरा बेटा समेत 19 रिश्तेदारन के पकड़ लिहले बिया. सोमार का दिने सूचना मिलल रहे कि ऊ मऊ कोर्ट में सरेंडर करे आ सकेला जवना खातिर पुलिस पूरा घेराबंदी कइले रहुवे. सिपाही आजमगढ़ जिला के असोना गाँव के ह.\nमुर्गा खिआवे खातिर बोलवा के सोनहिता गाँव के 45 बरीस के एगो आदमी के हत्या करे के आरोप गनेशपुर गाँव के हरिहर के गिरफ्तार क लिहल गइल बा. मामिला के खुलासा हरिहर के औरत के बयान से हो गइल कि पता ना कवना बात पर दुनू जने मुर्गा खाए का बीचे में लड़ पड़ल रहले.\nयूपी के किसानन के भइल नुकसान के भरपाई करावे खातिर सरकार तीन सौ करोड़ रुपिया अउरी जारी क दिहले बिया. दू सौ करोड़ पहिलही जारी हो चुकल रहे. बेमौसम बरखा से प्रदेश के किसानन के फसल के बहुते नुकसान भइल बा.\nभाजपा का स्थापना दिवस समरोह में ओकर पुरनिया नेता लालकृष्ण आडवाणी ना अइलन. सुने में आवता कि उनुका के बोलहटे ना दिहल रहुवे आ खबर मैसेज क के भेजल गइल रहुवे.\nकरीब डेढ महीना से पता ना कहवां गइल राहुल गाँधी के अबहियोें ले कवनो पता नइखे चलल बाकिर उनुका के लेके बयानबाजी के दौर कांग्रेस में बदस्तूर जारी बा. अब सुने में आवत बा कि कांग्रेस के अधिवेशन के दिन टार दिहल गइल बा आ सितम्बर ले राहुल के पार्टी के कमान दिहल जा सकेला. बाकिर राहुल का जगहा सोनिए के बनल रहे के चाहीं अध्यक्ष.\nसुप्रीम कोर्ट सरकार से ‘जुवेनाईल’ – कम उमिरिया – अपराधियन से जुड़ल कानूनन में बदलाव करे के कहले बिया काहें कि एह घरी एकनी से जुड़ल अपराध बहुते बढ़े लागल बा.\nसोमार का दिने देश के अनेके मुसलमान नेता पीएम मोदी से भेंट क के उनुका से कट्टरपंथ आ आतंकवाद का खिलाफ एकजुटता देखावे के कोशिश कइलन आ कहलन कि मुस्लिम वक्फ बोर्ड के संपति से जुड़ल मुद्दा पर नजर डलला के जरूरत बा.\nजम्मू कश्मीर के शोपियां में तीन गो आतंकवादी हमला में3गो पुलिसवालन के मौत हो गइल.\nबिहार के मुख्यमंत्री रहल जीतन राम मांझी पिछला अतवार का दिने सुपौल के लोहिया नगर चौक पर डॉ. राम मनोहर लोहिया के मूर्ति पर माला चढ़वले त राजद के लोग सोमार का दिने मूर्ति के बाकायदा धुलाई क दिहल. एह मामिला में थाना में केस लिखावल गइल बा.\nरक्षामंत्री मनोहर पर्रिकर ने मुंबई के मझगांव डॉकयार्ड लिमिटेड में अपने देश के तकनीक से बनावल पहिलका पनडुब्बी स्कॉर्पियन के सोमार का दिने पानी में उतार दिहले. एकरा के फ्रांस के सहयोग से चलावल जात बा आ एह तरह के छह गो पनडुब्बी बनावल जाई.\nराजद के लालू का बाद अब जदयू के नीतीशो के बयान आइल बा कि जनता परिवार के विलय एही महीना पूरा हो जाई.\nकांग्रेसी नेता राजीव शुक्ला के आईपीएल संचालन परिषद के अध्यक्ष बना दिहलसि बीसीसीआई. राजीव शुक्ल कहलन कि आईपीएल में सुधार ले आवे के कोशिश करीहें.\nपहिले से मिलत जानकारी के गलत बतावत अब कहल जात बा कि पीपुल्स डेमोक्रेटिक पार्टी के अध्यक्षा महबूबा मुफ्ती प्रधानमंत्री नरेंद्र मोदी के मंत्रीमंडल में शामिल ना होखीहें. खुद मुफ्ती मुहम्मद सईद कहलन कि उनका नइखे लागत कि महबूबा मोदी के मंत्रीमंडल में शामिल होखीहें.\nकांग्रेसी नेता कैप्टन अमरिंदर सिंह कहले बाड़न कि पंजाब आ हरियाणा का बीच नदियन के पानी के बँटवारा का मामिला में अगर उमा भारती पंजाब के एको बूंद पानी लेबे के कोशिश कइली त उनुका के उलुटा लटका दीहें अमरिंदर.\nTags: News in Bhojpuri, आजमगढ़, आरा, गाजीपुर, छपरा, टटका खबर, देवरिया, बलिया, भोजपुरी में खबर., मऊ


ई हवें खेसारी, बेराईं सभे - डॉ. जयकान्त सिंह 'जय'\nबात कुछ दिन पहिले के मन पड़ल बा। कह दीं ना त बिसर जाई। साँझि खाँ चाचा-भतीजा दुकान पर पहुँचल लोग। चाचा के देखते छवारिक दोकानदार बाबा के बइठे ला बिट्ठा देत परनाम कइलस। फेर पुछलस जे का चाहीं काका? ओकर सवाल सुनके चाचा बोललें जे एक सेर रहरी के दाल जोख दऽ। दोकानदार जुरते सेर भर रहरी के दाल जोख के कागजी खदोना में आगे रख दिहलस। चाचा पूछलें- रहरिए के दाल नू ह? एह पर ऊ दोकानदार बोलल- हं काका, आजुए त ई बोरा ले आइल बानी बनियापुर कावर से। आ पहिले-पहिले रउरे ला तउल रहल बानी।\nचाचा खदोना खोल के कुछ दाल हाथ में लिहलें। मलले फेर नाक से सुंघलें। एकरा बाद हाथ में उलीचत कहलें- 'रे, तें हमरे के पढ़ावे लगले। ई रहर ह? ई त निठाह खेसारी ह। हम रहर आ खेसारी चिन्हबे ना करीं? साठ- एकसठ ले त हमरो किहां कुछ उपजते रहे। एकसठ में सरकार बोए, बेचे आ खाए पर रोक लगा दिहलस त बोअल छोड़ दिहनीं।' हम भक आ दोकानदारो भक। दोकानदार त माने खातिर तइयार ना। आ एने चाचा अपना जिद पर अड़ल। फेर चाचा कहलें- 'देख बबुआ, रहर आ खेसारी के चिन्ह सभका नइखे। आज लोग खेती- गिरहस्ती छोड़ रहल बा। बाजार आ दोकान पर जवने बता-समझा के लोग तउल देता। लोग उहे कीन-बेसाह के घरे ले जाता। अब त अर-अनाज के ना रूप-रंग चिन्हाता आउर ना असली सवादे भेंटाता। बाकिर रहर रहर ह आ खेसारी खेसारी। अँखिगर आ असली खेतिहर का एह दूनो के मरम आ फरक बुझाला। दूनो दलहने ह। दूनो के रूप रंग आ बनाव एके नीयन होला। बाकिर ओकर गुन आ सवाद अलग-अलग होला। अइसे आवऽ एकर फरक हम तोहरा के समझा दीं- देखऽ, एक त एकरा दाना के दल रहर के दाल से छोट होला, दोसरे ई रहर के दाल नीयन खूब पीअर ना होखे, तीसरे ई कुछ चकोर आ चापुट होला, चउथा के एकर सवाद कुछ कुछ मीठरस आ कड़ुआ होला अउर एकर तासीर ठंढ़ा होला। उहँवे रहर के दाल एकरा हजूरा ढेर पीअर होला आ एक ओर चिपटल आ दोहरा ओर से गोलाई लेले होला। बाकिर जब एह खेसारी के रहर के दाल का सङे फेंट दिहल जाला त इहो ओकरे भावे बिकाय लागेला। सबका एकर चिन्ह ना होखे।\nएतना सुन के दोकानदार आपन माथ पकड़ लिहलस। फेर चाचा से बोलल- ' हम त ठगा गइनीं ए काका। एह से ई लागऽता जे अब लोग देहातो में ठगऽता। अइसे ऊ रेट बाजार से कमे लगा के दिहलस ह। हम त अजब ठगइनीं। एतना सुन के चाचा कहलें कि जब हम लरिका रहीं त दुआर पर रहर के दाल बेचे वाला आइल त हमार माई चिन्ह गइली कि ई खेसारी ह। फेर ओह बेपारी के डांटत कहले रहली-' नया नया पदना बनल बेपारी, लादे के रहर त लदलस खेसारी।' 'ए बाबू, तूं एकरा के रखऽ। हम एह बयाह चीज के बेसाह के का करब। एकरा से हमरा घर भर बेराला।' एकरा बाद चाचा-भतीजा लौट चलल लोग।\nलौटे के त चाचा-भतीजा दोकानी से लौट आइल लोग। बाकिर भर रास्ता भतीजा इहे गुना-भाग करत आइल जे खेसारियो के त दाले होला। दाले ना ओकर कादो लोग सागो खाला फेर ओकर कवन कसूर बा कि चाचा दोकानदार के खेसारी के दाल लौटा देलें ह। जब घर-दुआर सगरो साँझ देखा दिहल गइल। चाचा आपन संध्या-पूजा करके अहथिर भइलें कि भतीजा उनका नियरा जाके बइठ गइले। चचो बुझ गइलें कि भतीजा कुछ पूछे पहुँचल बा। बाकिर ऊ अपना ओर कुछ ना बोललें त भतीजा खेसारी के लेके अपना सवाल रखलें कि आखिर खेसारियो त अनाजे ह फेर ओकर अइसन का कसूर भा अवगुन बा कि केहू खाई ना। सरकार आ अधिकारी लोग ओकरा बोए, कीने-बेचे आ खाए पर रोक लगा देला।\nचाचा भतीजा के बात बहुते चाव से सुनलें आ फेर चालू भइल उनकर लम्बा परबचन - ' ई त ठीक बा जे खेसारियो एगो अन्ने ह। बाकिर आदमी अपना बिबेक आ अनुभव के आधार पर तय करेला कि कवन अन्न कब, कतना आ कवना हिसाब से खाइल स्वास्थ्य खातिर जरूरी ह आ स्वास्थ्य का हिसाब से कवन अन्न ना खाए के चाहीं। कहल बा कि 'जइसन खइबऽ अन्न, ओइसन होई तन-मन आ जइसन पीअबऽ पानी, ओइसन होई बोली-बानी।' अन्न का तासीर के असर आदमी का देह, दिल आ दिमाग पर होला। जीवन ला जरूरिआत हर बात के वेद-शास्त्र में खूब समझा-बुझा के आ फरिआ-फरिआ के लिखल बा। अथर्ववेद के उपवेद ह आयुर्वेद। जवना में बतावल बा कि हमनीं जवना अन्न के आहार बनाइले ओकरा में चार चीज होला- दही (दधि), घीव (घृत), मध (मधु) आ अमृत। ई कइसे, से समुझऽ।\nपौधा भा झाड़ में लागल कांच अन्न के दाना मेंं दूध होला। कांच दाना के दबवला पर दूध निकले लागेला आ उहे जब पक्ठाके पाक जाला तब उहे दूध गढ़ाके वैदिक भासा में दही के रूप ले लेवेला। जवना से एह देह के मांस आ हड्डी आदि ठोस भाग बनेला। अइसन मान्यता बा कि अनाज के ई भाग पृथ्वी से आवेला आ ओकर अइसन ठोस होला। घीव अन्न के आगे के भाग ह। घीव मतलब चिकनाई। अन्न के दाना जब पीस के सानल-गूंथल जाला त ओकरा में लोच आ चिकनाहट आ जाला जवना से ऊ पिंड रूप में आ जाला। अन्न के ई भाग मतलब चिकनाई वाला घीव अंतरिक्ष के भाग ह। मध यानि मधु अन्न के तिसरका भाग ह। एकरे चलते अन्न में मिठास आवेला। बाजरा के आटा में बिना कुछ फेटले खइला पर मिठापन के अनुभव होला। आयुर्वेद के अनुसार अन्न में ई तत्व द्युलोक से आवेला। गायत्री मंत्र के 'ऊँ भूर्भुवः स्व' इहे पृथ्वी, अंतरिक्ष आ द्युलोक ह जवना से अन्न में दही, घीव आ मधु आवेला। अमृत अन्न के चउथा भाग ह। जवन अन्न के आउर सुस्वादु आ गुनकारी बनावेला।जवना के आहार से मन तृप्त हो जाला। आयुर्वेद के अनुसार अन्न में ई तत्व गोलोक से आवेला। एह गोलोक के परमेष्ठि लोक भा विष्णु लोक कहल जाला। एही लोक से अन्न में सवाद भा अमृत मिलेला जवना के सोमरस कहल जाला।\nएह तरह से जवना अन्न से ई तन-मन के रचना होला ओकर सिरजना में एह चारो लोक के भूमिका बा। ए मरम के जाने-बूझे वाला विवेकी आदमी ज़मीन, जल, जंगल आ जीव का बनल परस्पर आधारित जीवन चक्र से परिचित हो के पृथ्वी आ प्रकृति के मतारी मान के पूजा करेला। एही से वेद में कहल गइल जे 'पृथ्वी हमार माई हई आ हम उनकर संतान'- 'माता भूमि: पुत्रोऽहं पृथिव्या:।' एही से पुरखा-पुरनिया लोग जमीन के साफ-सुथरा राखे। जल के गंदा करेके पाप बतावे। जंगल का गाछ-बिरीछ के अकारन ना काटके देवता मानके पूजा करे। जीव रूप में आउर पसु-पक्षी आदि के देवी-देवतन के सवारी बताके रक्षा करे के भाव पैदा करके पर्यावरण के संतुलित राखे के उतजोग में लागल रहे।\nआहार में लिहल अन्न सार क्रमवार कई रूप में बँट के देह के तइयार करेला। अन्न के सबसे पहिले रस बनेला जवन देह में रह जाला आ अन्न के जवन भाग रस ना बन पावे ऊ मल आदि बनके देह से बाहर निकल जाला। देह में बचल रस से खून, खून से मांस, मांस से चर्बी, चर्बी से हड्डी, हड्डी से मज्जा\nआ मज्जा से सार रूप में शुक्र भा वीर्य बनेला। जवना के पाके आदमी में आपन संतान पैदा करेके क्षमता पैदा होला। कहे के मतलब ई कि अन्न का स्थूल भाग से देहे के रचने ना होखे बल्कि ओकर असर पीढ़ी दर पीढ़ी बढ़त जाला। आ ओकरा सूक्ष्म भाग से मन-प्रान पुष्ट होला। एही से विवेकी आदमी अन्न के गुन-धर्म के विचार करके ओकर आहार करेला। कवन अन्न सात्विक आ हलुक प्रकृति के बा आ कवन राजसी भा तामसी आ भारी प्रकृति के। कवनो के आहार से देह, दिल आ दिमाग हलुक आ निरोग रही आ कवना के लिहला से ई सब भारी आ रोगी हो जाई। तासीर का हिसाब से कवन अन्न-अनाज कवना मौसम में कवना हिसाब से खाइल जाई भा ना खाइल जाई। एह सब पर पुरखा लोग विचार कइले बा।'\nचाचा का प्रवचन से अगुता के भतीजा टोकऽलस- अरे चाचा, हम का पूछले रहनीं ह आ रउआ का का कह गइनीं। हमरा के खेसारी के बारे में आ ओकरा कसूर भा अवगुन के बारे में बताईं ना।' ई सुनके बाबा ठठाके हँसले आ बोलले- हं रे, हम कहाँ से कहाँ चल गइनीं। खैर, ऊ सब छोड़। अब खेसारी के गुन-अवगुन ध्यान से सुन।\nई खेसारी दलहन ह आ एकरा कलगल डाढ़-पात के गाहे-बगाहे लोग सागो बनाके खाला। बाकिर डेराइए के। ई रबी फसल मकई , गेहूं आदि में खर-पतवार लेखा उपजेला। आ जदि ढ़ंग्गर साफ सफाई ना कइल गइल त मकई-गेहूं कुल्ह के छाप लेवेला। फेर मकई गेहूं जइसन उपयोगी फसल लोग के जान-परान सांसत में पड़ जाला। ओह लोग के ऊ विकास ना हो पावे जवन होखे के चाहीं। पहिले वन विभाग सीसो, सगवान, नीम, बर, पीपर आदि उपयोगी गाछ-बिरीछ लगाई आ ओह सब के अनेरिआ माल-जाल से बचावे खातिर बबूर का कांट से रून्ह दी। बाकिर होई का जे ढ़ंग्गर निगरानी का अभाव में लगावल जरूरी पौधा लोग सुख जाई आ बबूरे ओह लोग का जगहा सीना तान के उपज जाई। जइसे पहिले नीमन-नीमन पढ़ल-लिखल समाज आ देस का प्रति जागरूक जानकार-वफादार नेता लोग का सेवा आ सुरक्षा में हट्ठा-कट्ठा, बरिआर, दबंग पहलवान लगावल जात रहलें। ऊ दबंग देखलें स कि ई नेतवा सब त हमनिए के बदौलत सुरक्षित बाड़न स आ लामा-लामा पिंगिल झांटत बाड़न स। एकनी के जनता भगवान लेखा पूजता। ई काम त हमनियों कर सकिले। फेर गंवे गंवे ऊ ईमानदार-जानकार आ समाज-देस ला वफादार नेता लोग बछात, छंटात आ ओरात चल गइल आ ओह लोग का आज वाला दबंग-दरंग सेवा आ सुरक्षा के ठीकेदार जनसेवक बनके सेवा में लाग गइल बाड़ें। ओकर सुफल-कुफल सभका सोझा बा। एह से एह सबके पहिले खेसारिए लेखा सोहात-बछात रहे। बाकिर एक चीज बा कि ई जेतना जल्दी उजिआला-उफनालें ओतने जल्दी कबरइबो करेलें। खेसारी के झाड़ मोट ना, लतरिआह होला जवना से लोग एकर नाम 'लतरी' चाहे 'लतारी' भी रखले बा। एक फूल बिख का रंग नीयन सिआह आ रूप बिर्हिनी जइसन लागेला। एकर ढेढ़ी-छीमी केराव के ढेढ़ी-छीमी नीयन बुझाला। जवना से बेबूझ वाला आदमी का मटर के भक हो जाला। बाकिर बात बुझाते उनका भकू लाग जाला।\nहमनीं का पुरखा पुरनिआ लोग के ज्ञान किताबी कम आ अनुभव के जादा रहे। एह से ऊ लोग अपना अनुभव के पीढ़ी दर पीढ़ी साझा करत सावधान करे। हमहूं सुनले बात बतावऽतानी जे एकरा के खाए में ऊ लोग अपनहीं भर परहेजी ना रहे बल्कि अपना माल-मवेसिओ के खाए ना देवे। ओह लोग का जब कवनो उपाय ना रह जाए त माल मवेसी के चारा आ चुन्नी खातिर एकर उपयोग करे। घर में मूंग, मसूर, चना, मटर, बकला भा रहर के दाल ना रहला पर घटले एकर सेवक होखे। ई एतना बयाह मतलब रोग-बेआही के घर ह कि एकर असर जल्दिए पता चल जाला। एकरा खइला से आदमी के गठिया धर लेला। लकवा के बेमारी हो जाला। पांव फूल जाला। बात-बाई पकड़ेला। देह, दिल आ दिमाग तंत्रिका तंत्र के डिसार्डर भइला धीरे धीरे सुस्त होखे लागेला। अपंग होखे के खतरा बढ़ जाला। कान का नस पर अइसन असर होला कि सुनाई कम देवे लागेला। आँख के रोसनी धीरे-धीरे कम होखे लागेला। ई एतना ना तेलाह अनाज ह कि बेपरमान खइलऽ कि सरी-नरी खुलल। पेट फूल के नगाड़ा भइल। मतलब हजार सामत आ सकेला। एही से बंगला में एकर एगो नांव 'कसूर' भी ह। अंगरेज अपना भासा में एकरा के ' 'डॉगटूथ पी' (Dogtooth pea) कहेलें स। एकर वानस्पतिक नांव 'लेथाइरस सेटाइवस' ( Lathyrus Sativus) ह। मतलब एकरा से जिन सटलें तिन लथरइलें। काहे कि वैज्ञानिक लोग के अनुसार एकरा में ओ. ए. डी. ए. पी. ( वीटा एन आक्सील डाई अमिनो प्रोपियोनिक ) नांव के जहरीला एसिड पावल जाला। जवन कई गो बेमारी के जड़ ह। ई आदमी का तंत्रिका तंत्र के अइसन ध्वस्त कर देला कि कुछ दिन में नर्वे काम कइल छोड़ देला। एही चलते जब सन् उनइस सौ सात में सुखाड़ के बेरा मध्यप्रदेश के रीवा नरेश खेसारी का खेती पर रोक लगा देले रहस। सन् उनइस सौ एकसठ में भारत सरकार प्रतिबंध लगवले रहे। महाराष्ट्र सरकार खेसारी बोए वाला खेतिहर किसान लोग का खिलाफ कठोर कदम उठवले रहे। सरकारी अधिकारी खेत में बोअल किसान लोग के कुल्ह खेसारी के जजात जरवा देले रहस। ओह लोग के हर-हेंगा आ बैल ले जप्त हो गइल रहे। एह से ई बांचे आ बेरावे के चीज ह।\nबाकिर आज एतना के सोचऽता। जवने आवे सोझा, उहे भकोसऽ ओझा। जवना के फल केहू एक ना, सउँसे समाज भुगतऽता। ई त तुरते उपराजल जा सकेला आ रहर के उपराजे में समय लागेला। आज लोग के नजर अपना भा समाज का स्वास्थ्य से जादे दाम-मुद्रा पर बा। एही से व्यापारी से छोट-बड़ दोकानदार ले सभे रहर में, चना के बेसन में, लड्डू सहित आउर-आउर मर-मिठाई में खेसारी के मिलावट करऽता। आरे जल्दबाजी का चक्कर में रहर ना बो के लालच में खेसारी बोआई त उहे नू पंथ पड़ी। लोग मरी त मरी। सरकार के खाद्य सुरक्षा अधिकारी जब ना तब अनाज के गोदाम पर, रहर के दाल मील पर, चना के बेसन मील पर, दालमोट आ बड़ी बनावे का मील पर खेसारी का मिलावट के लेके छापा मारत रहेलें। एगो न्यूज अखबार में पढ़ले रहीं जे कानपुर के दालमोट विक्रेता के घर पर छापा मार के मिलावट पकड़ाइल रहे। ओह विक्रेता सब के कोर्ट चालीस हजार से लेके दस हजार तक के जुर्माना आ छव छव महीना के जेल के सजा सुनवले रहे। बाकिर मनबढ़ू लोग मिलावट से परहेज कहाँ करऽता आ बेपारी आ अधिकारी लोग का मिलीभगत आ प्रशासन का ढ़ीलासीली से मिलावट के धंधा जोर सोर से जारी बा। जवना से अब ई बयाह आ रोग के घर खेसारियो रहर-चना के भावे बाजार में बिकाता, पूछाता आ पूजाता।\nसबसे सोचे वाला बात ई बा कि होइबो ई खेसारी होइबो करेला खास क के पूर्वी बिहार आ पच्छिमी उत्तर प्रदेश का भोजपुरिया मैदानी इलाका में। आउर प्रदेश में बहुत कम पावल जाला। एही से एह इलाका में एकरा फेंटफांट के संभावना ढ़ेर होला आ लोगो का होला कि अपना जमीन आ जवार के चीज बा त फेंक ना नू दिआई। बाकिर लोग का सोचे के चाहीं कि रोगवो त अपना देहवे से पैदा होला त ओकरा के कहाँ नेह-प्रेम से आपन जान-मान के पोसल जाला। पराया औषधि के आपन बनाके उनका दुरदुरावल-भगावल जाना कि ना। मिलावट के कुफल देह, दिल आ दिमाग थोड़े भोगऽता, देसो भोगऽता। बड़का-बड़का फेरल चोर, उचक्का, दबंग, लूटेरा, ठग, धोखेबाज तरह-तरह के जोगाड़ भिराके, बहला-फुसला के सीधुआ जनता के लोभ लालच देखा के नेता आ सरकार बनके लूट रहल बाड़ें। अइसन मिलावट आज विद्यालय, संगीतालय, देवालय, औषधालय, सचिवालय, न्यायालय कहाँ नइखे रुकता? सभे हलकान बा। बाकिर ई मिलावटी आदमी भा अनाज जात, मजहब, भासा, इलाका सब का आड़ में रात-दिन सभका के बुरबक बना के जेकरा के ठग रहल बाड़ें ओकरे से पूजाइयो-पूछाइयो रहल बाड़ें। एह तरह से बबुआ भतीजा जी, '\nई बा घोर मिलावट के बगदल, बउराइल बहकल काल,\nरहर कहाये लागल 'टुअर' जबसे ओकरा में फेंटाये लगलें खेसारी के दाल।\nअउर गोल्ड के रोल में रोल्डगोल्ड से व्यापारी भइलें मालामाल।\nचौबीस कैरेट के सोना का नीचे खसकल जमीन आ हाल भइल बेहाल।'


महाराजगंज में नीतीश के हार भइल, कहलें लालू प्रसाद – टटका खबर\nमहाराजगंज लोकसभा उपचुनाव में अपना उम्मीदवार प्रभुनाथ सिंह के शानदार जीत का उमेद से खुश लालू प्रसाद कहलन कि महाराजगंज के हार नीतीश कुमार के निजी हार माने के चाहीं. कहलन कि जनता हमनी ले आगा चलेले आ खुद जनते हरा दिहलसि नीतीश कुमार के लिफाफाबाजी के.\nई खबर लिखत घरी ले चुनाव परिणाम सामने नइखे आइल बाकिर पचास हजार से अधिका वोट के बढ़त बना लिहले प्रभुनाथ सिंह के जीतल तय हो गइल बा. पी के शाही आपन हार पहिलही सकार चुकल बाड़न. कांग्रेस एह फिराक में रहुए कि चुनाव के तिकोनिया बना देव बाकिर अइसन हो ना सकल आ चुनाव जदयू आ राजद का बीच के हो के रह गइल. लागत बा कि नरेन्द्र मोदी के खिलाफत कइला का चलते इलाका के भाजपाई एह चुनाव में सक्रिय ना भइलें आ जदयू ऊ कमाल ना कर सकल जवन करे के सपना देखत रहुवे. अलग बाति इहो बा कि महाराजगंज सीट से राजदे जीतल रहुवे पिछलको बेर आ प्रभुनाथो सिंह तीन बेर जीत चुकल बाड़न एहिजा से. उमाशंकर सिहं के निधन का बाद प्रभुनाथ सिंह के हरावल आसान ना रहुवे काहे कि इलाका में राजपूत वोट भरपूर बा.\nओने गुजरात के दुनु लोकसभा उपचुनाव भाजपा जीत लिहलसि. आ विधानसभा के चारो सीट पर भाजपे के जीत पक्का लागत बा. जाने जोग बा कि ई छहो सीट पहिले कांग्रेस का लगे रहुवे.\nपश्चिम बंगाल में हावड़ा सीट पर अब तृणमूल उम्मीदवार निर्णायक बढ़त बना लिहले बाड़न.\nTags: उपचुनाव, लोकसभा


मानव के सभसे पुरान अवशेष दक्खिन एशिया में मिलले के प्रामाणिक तिथि 30,000 साल पहिले के बतावल जाला। लगभग एही काल के मेसोलिथिक रॉक आर्ट के साइट सभ भारत के कई सारा भाग में पावल गइल बाड़ी, जवना में मध्य प्रदेश में मौजूद भीमबेटका के गुफा उल्लेख जोग बाड़ी सऽ। उपमहादीप में, लगभग 7,000 ईसा पूर्व के नियोलिथिक आबादी के पहिला चीन्हा मेहरगढ़ आ कुछ अन्य पच्छिमी पाकिस्तानी इलाका में मिले ला। ईहे क्रमशः बिकास करिके सिंधु घाटी सभ्यता के निर्माण कइलें, जवन दक्खिनी एशिया में पहिला शहरी संस्कृति रहल; ई लगभग 2500-1900 ई॰पू॰ के समय में वर्तमान समय के पाकिस्तान आ पच्छिमी भारत के इलाका में फलल-फुलाइल। मुअनजोदारो (मोहनजोदड़ो), हड़प्पा, धौलावीरा, राखीगढ़ी आ कालीबंगा जइसन शहरन के इर्द-गिर्द केंद्रित, बिबिध प्रकार के रोजगार पर आजीविका खातिर निर्भर, ई सभ्यता शिल्प उत्पादन आ तरह-तरह के बाणिज्य-ब्यापार में काफी आगे रहल।\n2000-500 ई॰पू॰ के समय में संस्कृति में मामिला में, उपमहादीप के कई गो क्षेत्र चाल्कोलिथिक से लोहा जुग में प्रवेश कइलें। हिंदू लोग के सभसे पुरान ग्रंथ वेद एही काल में रचल गइलें  आ इतिहासकार लोग पंजाब क्षेत्र आ ऊपरी गंगा मैदान में एगो वैदिक संस्कृति प्रकल्पित कइले बा। ज्यादातर इतिहासकार लोग एह काल के दौरान, उपमहादीप में कई ठे लहर के रूप में इंडो-आर्यन माइग्रेशन भइले के भी स्वीकार करे ला। कास्ट सिस्टम एही काल में पैदा भइल आ समाज में ऊँच-नीच के बिभाजन भइल जवना में क्रम से पुजारी, जुद्ध करे वाला आ खेती आ बाणिज्य करे वाला, आ सबसे नीचे अशुद्ध मानल जाये वाला पहिले के लोग; आ छोट जनजातीय इकाई सभ एकट्ठा हो के धीरे-धीरे राजसत्ता वाले राज्य में बदलत गइल। पुरातत्व के खोज में, दक्कन पठार इलाका में एह काल में मुखिया आधारित राजनीतिक इकाई होखला के परमान मिलल बा। दक्खिनी भारत में एह समय के स्थाईत्व वाली जिनगी के परमान के रूप में कई ठे मेगालिथिक स्मारक मिलल बानें, संगहीं अगल-बगल खेती के परमान मिलल बा, सिंचनी खातिर बनल तालाब, आ कारीगरी के परमान भी मिलल बाटे।\nमूल आ पुरान भारतीय प्लेट अब प्रायदीपीय भारत के रूप में बाँचल बाटे आ ई भारत के सभसे पुरान आ भूबिज्ञान के हिसाब से सभसे स्थाई हिस्सा हवे। ई उत्तर के ओर अपना बिस्तार में मध्य भारत के सतपुड़ा परबत श्रेणी आ बिंध्याचल परबत श्रेणी ले बिस्तार लिहले बाटे। ई दुनों, लगभग समानांतर श्रेणी, गुजरात राज्य के अरब सागर के तट से ले के झारखंड राज्य में मौजूद छोटानागपुर के पठार ले फइलल बाड़ी। दक्खिन में, बाकी के पठारी हिस्सा, दक्कन पठार अपना पच्छिम सीमा पर पच्छिमी घाट से आ पूरुब में पूरबी घाट नाँव के पहाड़ी कड़ी से बनल सीमा वाला बाटे; पठार भारत के कुछ सभसे पुरान चट्टान वाला बाटे जेवना में से कुछ एक बिलियन बरिस से भी पुरान बाड़ी। एह प्रकार के संरचना वाला भारत बिसुवत रेखा के उत्तर में 8°4' आ 37°6' उत्तर अक्षांस[नोट 5] आ 68° 7' से 97° 25' पूरबी देशांतर ले बिस्तार वाला बाटे।\nभारत में खेती के इतिहास 7,000–6,000 ईसा पूर्व ले के बा, सभसे ढेर कामकाजी लोग एह क्षेत्र में लागल बा, आ खेती से होखे वाला कुल पैदावार के मामिला में दुनिया में दुसरा नंबर के देस हवे। ऊपर, बंगाल में बैल से खेत जोतत किसान देखावल गइल बा।\nअंतर्राष्ट्रीय मुद्रा कोष (आइऍमऍफ़) के अनुसार, साल 2015 में भारत के अर्थब्यवस्था US$2.183 ट्रिलियन नौमिनल कीमत वाली रहल; बजार ऍक्सचेंज रेट के हिसाब से ई दुनिया के 7वीं, आ US$8.027 ट्रिलियन कीमत के साथ, परचेजिंग पावर पैरिटी (पीपीपी) के हिसाब से तीसरी सभसे बड़ अर्थब्यवस्था रहल पछिला दू दसक में औसत सालाना जीडीपी बढ़ती 5.8 % के दर से रहल जे 2011-12 में बढ़ के 6.1 % हो गइल आ एह तरे भारत दुनिया के सभसे तेज बढ़ती करे वाला अर्थब्यवस्था बा। हालाँकि, प्रति बेकती जीडीपी के हिसाब से एकर दुनिया में 140वाँ स्थान बा आ पीपीपी पर गिनल प्रति बेकती जीडीपी के हिसाब से ई 129वाँ नंबर पर बा। साल 1991 ले, भारत में सगरी सरकार सभ संरक्षणवादी आर्थिक नीति के लागू कइलीं जे सोशलिस्ट अर्थशास्त्र से प्रभावित रहे। ब्यापक पैमाना पर सरकारी हस्तक्षेप आ रेगुलेशन सभ, बैस्विक अर्थब्यवस्था आ भारतीय अर्थब्यवस्था के बिचा में देवाल नियन खड़ा रहलें। साल 1991 में पैदा भइल एक ठो आर्थिक संकट के बाद भारतीय अर्थब्यवस्था के खोलल गइल; आ एकरे बाद से ई बजार-आधारित अर्थब्यवस्था के ओर बढ़े लागल जेकरा खातिर बिदेसी ब्यापार आ बिदेसी निवेस के आगमन के बढ़ावा दिहल गइल। भारत के हाल के आर्थिक मॉडल पूँजीवादी बाटे। भारत 1 जनवरी 1995 से डब्लूटीओ के मेंबर बा।\nटोकियो के अंतर्राष्ट्रीय म्यूजियम में गांधार शैली में बनल बुद्ध के मूर्ती\nभारत के सांस्कृतिक इतिहास 4,500 साल से ढेर लमहर बाटे। वैदिक काल (c. 1700 — 500 BCE) में हिंदू दर्शन, पौराणिक कथा, धर्मदर्शन आ साहित्य के नेंइ रखाइल, आ बहुत सा परंपरा सभ के स्थापना भइल जिनहन के आज भी पालन हो रहल बा, जइसे कि धर्म, कर्म, योग, आ मोक्ष। भारत देस अपना धार्मिक बिबिधता खातिर जानल जाला, जहाँ हिंदू, बौद्ध, सिख, इस्लाम, ईसाइयत, आ जैन प्रमुख धर्म बाने। सबसे प्रमुख, हिंदू धर्म, इतिहासी रूप से कई मत आ संप्रदाय सभ के बिकास से, आ उपनिषद, योग सूत्र, भक्ति आंदोलन, आ बौद्ध दर्शन के परभाव आज के वर्तमान रूप में आइल बा।\nछत्तीसगढ़ के बस्तर में मूरीया गान\nकलारियपट्टू, केरल में जनमल एक ठो मार्शल आर्ट\n↑ "[...] जन गण मन भारत के राष्ट्रगान हऽ, समय पड़ले पर जइसनो सरकार निर्धारित करे एक शब्द बदलाव के बिसय बाने; आ गीत वंदे मातरम्, जवन भारत के आजादी के संघर्ष में इतिहासी भूमिका निभा चुकल बा, के जन गण मन के बराबर इज्जत मिले के चाहीं आ एकरा के बराबरी के दर्जा होखी।Constituent Assembly of India 1950.\n↑ "Report of the Commissioner for linguistic minorities: 50th report (July 2012 to जून 2013)" (PDF). Commissioner for Linguistic Minorities, Ministry of Minority Affairs, Government of India. ओरिजनल (PDF) से 8 July 2016 के पुरालेखित. पहुँचतिथी 26 December 2014 url-status=live. Missing pipe in: |accessdate= (मदद); Check date values in: |accessdate= (मदद)\n↑ 105.0 105.1 Organisation for Economic Co-operation and Development 2007.\n↑ 106.0 106.1 Gargan 1992.\n↑ 111.0 111.1 111.2 111.3 Library of Congress 2004.\n↑ दि टाइम्स ऑफ इंडिया 2009.\n↑ 117.0 117.1 Heehs 2002, pp. 2–5.\n↑ 156.0 156.1 Medora 2003.\n↑ 157.0 157.1 Jones & Ramdas 2005, p. 111.\n↑ दि टाइम्स ऑफ इंडिया 2010.\nआइ॰एस॰एन॰टी॰: 0000 0001 2331 2734\nबी॰एन॰एफ॰: cb11934238p (data)\nसाइनी (CiNii): DA01135694\n"https://bh.wikipedia.org/w/index.php?title=भारत&oldid=692922" से लिहल गइल


भाजपा के जीत देश के जीत बतवलन मनोज तिवारी – Anjoria\nहालही में पूृरा भइल लोकसभा चुनाव में भोजपुरी मेगा स्टार मनोज तिवारी दिल्ली के उत्तर पूर्व लोकसभा सीट से भारतीय जनता पार्टी के टिकट पर जीत के सांसद बन गइल बाड़न. आ अबकी के चुनाव में दिल्लिए ना सगरी देश भगवा रंग में रंगाइल लउकल बा.\n‘ससुरा बड़ा पईसा वाला’ फिलिम से मनोज तिवारी भोजपुरी सिनेमा के एगो नया युग के सूत्रपात कइले रहले. आजु सांसद बन के मनोज तिवारी अउरी उर्जावान बन गइल बाड़न. मनोज तिवारी सांसद बने वाला पहिलका भोजपुरी स्टार बन गइल बाड़न आ एहसे भोजपुरी सिनेमो के मान बढ़ल बा.\nपिछला दिने बातचीत का दौरान मनोज तिवारी भाजपा के जीत के देश के जीत बतवलन आ कहलन कि मनोज तिवारी का जीत सगरी भोजपुरियन के जीत कहाए के चाहीं. अपना इलाका के जनता के भरोसा देत कहलन कि नायक हउवन आ नायके रहीहें. खलनायक ना बनीहें. अपना इलाका के लोगन के आस भरोसा के कसौटी प खरा साबित होखे के भरोसा जतवलन.\nपिछला चुनाव में रविकिशन, नगमा, आ कुणालो सिंह खड़ा रहलन बाकिर जीत अकेले मनोजे तिवारी के मिलल. एह बारे में कवनो टिप्पणी करे से मनोज बहुते मुलायमियत से नकार दिहले. कहलन कि एह बारे में कुछउ बोलल बेजाँय कहाई.\nमनोज तिवारी कहलन कि सांसद बनला का बावजूद भोजपुरी सिनेमा से अलगा ना होखीहें. हँ पहिले से कम फिलिम करीहें आ चुनले फिलिमन में नजर अइहेश.\nPrevious Post: 23 मई से शुरू ‘सईया जी दिलवा माँगेले’\nNext Post: प्रधानमंत्री पद के शपथ लिहलन नरेन्द्र मोदी


टटको में टटका खबर :6अक्टूबर 2014, सोमार – Anjoria\nसोमार का दिने उड़ीसा के मुख्यमंत्री नवीन पटनायक पीएम मोदी से भेंट कइलन.\nहरियाणा के मुख्यमंत्री भूपेंद्र सिंह हुड्डा भाजपा के चुनौती दिहलन कि ऊ साबित क के देखावे कि हुड्डा केहू के सरकार के गैरकानूनी तरीका से जमीन दिहले बावे.\nएगो चुनावी सभा में पीएम मोदी बिना कवनो नाम लिहले वाड्रा वाला जमीन प्रकरण के सवाल उठावत कहले रहन कि ‘दामाद जी’ के जमीन दे के हुड्डा आपन करजा उतरलन.\nभाजपा अध्यक्ष अमितशाह महाराष्ट्र में कांग्रेस आ राष्ट्रवादी कांग्रेस पार्टी पर आरोप लगवलन कि ई दुनू गोल मिल के राज्य के विकास का दौड़ मे पिछुआ दिहलसि.\nमध्य प्रदेश में 8 से 10 अक्टूबर ले इंदौर में ग्लोबल इन्वेस्टर्स समिट के आयोजन होखी. एह समिट ला पीएम मोदी मंगल का दिने थोड़ देर ला इंदौर आवे वाला बाड़न. लोकसभा अध्यक्ष सुमित्रा महाजन विशेष अतिथि रहींहे.\nपाकिस्तान भारत पर संघर्ष विराम लाँघे के आरोप लगावत कहलसि कि भारत का गोलीबारी से ओकर चार गो नागरिक मरा गइले.\nकेन्द्रीय संचार सूचना प्रौद्योगिकी आ कानून मंत्री रविशकंर प्रसाद जबलपुर में आईटी पार्क आ इलेक्ट्रानिक मेन्युफेक्चरिंग क्लस्टर के शिलान्यास कइलन. एह मौका पर मुख्यमंत्री शिवराज सिंह चौहान कहलन कि जल्दिए जबलपुर के नाम देश-दुनिया में इलेक्ट्रानिक सामान बनावे खातिर जाने जाए लागी.\nभारतीय क्रिकेट कंट्रोल बोर्ड अध्यक्ष पद के चुनाव में अनुराग ठाकुर उम्मीदवार बन सकेलें. बोर्ड के आम सभा के बइठक 20 नबम्बर के होखे वाला बा जवना में नयका अध्यक्ष चुनाई.\nमोतिहारी का घोड़ासहन इलाका के पकही टोला में छापेमारी क के पुलिस एगो गिरोह का अड्डा से ढेरहन दामी मोबाईल फोन समेत करीब 65 लाख के सामना जब्त कइलसि आ एक जने के गिरफतार.\nअलीगढ मुस्लिम विश्वविद्यालय के कार्यकारी परिषद रजिस्ट्रार शारुख शमशाद के इस्तीफा सकार लिहलसि.\nदेवरिया जिला के बनकटा में मूर्ति भसावन में डीजे बजावे के दोसरा समुदाय के लोग के विरोध का बाद बवाल हो गइल जवना में तीन चार जने घाहिल हो गइले.\nवाराणसी के कोतवाली इलाका में एगो पेन्ट आ किराना गोदाम में आग लगला से लाखों रुपिया के सामान जर गइल.\nदेवरिया के सदर कोतवाली इलाका में मेला में भइल पति के मौत का बाद उनकर औरत ट्रेन से कटा के जान दे दिहलसि.\nजदयू अध्यक्ष शरद यादव के कहना बा कि स्वच्छता अभियान चला के पीएम मोदी लोग के धेयान भटकावल चाहत बाड़न आ सरकार बेरोजगारन ला कुछ नइखे करत.\nगोण्डा के मनकापुर इलाका के एगो मन्दिर से मूर्ति चोरा लिहल गइल बा.\nतमिलनाडु में निजी स्कूल कालेज के बंदी वापस ले लिहल गइल बा. जयललिता के मिलल सजाय का खिलाफ मंगल का दिने बंद राखे के एलान कइले रहले स्कूल चलावे वाला.\nजदयू के कहना बा कि गांधी मैदान भगदड़ में मराइल लोग के लाश पर भाजपा राजनीति करे में लागल बिया. सरकारी लापरवाही का चलते ओह भगदड़ में तैंतीस लोग मर गइल रहे.\nविधानमंडल भाजपा दल के नेता सुशील कुमार मोदी पटना भगदड़ के सर्वदलीय जाँच करावे आ गाँधी मैदान के सीसीटीवी फुटेज के सार्वजनिक करे के माँग कइले बाड़न.\nअंतर्राष्ट्रीय मुद्रा कोष चाहत बावे कि भारत के रिर्जव बैंक ब्याज दर अउरी बढ़ावे का बारे में सोचे.\nजम्मू कश्मीर के अरनिया सेक्टर में पाकिस्तानी गोलीबारी से पाँचआदमी के मौत हो गइल आ अनेके मकान के नुकसान चहुँपल बा.\nदेश की सबले बड़ कार निर्माता कंपनी मारूति सुजुकी इंडिया आजु आपन नया सेडान कार ‘सियाज’ बाजार में उतरलसि.\nआम आदमी पार्टी के विधायक राजेश गर्ग अरविंद केजरीवाल से दल में शामिल भ्रष्ट आ अमीर लोगे बढावल बंद करे के आ दिल्ली में फेर से चुनाव के माँग बन्द करे के कहलन.\nअब पीएम मोदी कांग्रेस से नेहरू आ इंदिरो के प्रतीक छीने में लाग गइल बाड़न. कहले बाड़न कि नेहरू के जनमदिन 14 नवम्बर से शुरु हो के इंदिरा गांधी के जनमदिन 19 नवम्बर ले स्कूलन में स्वच्छता अभियान चलावल जाई.\nमिस्र के एगो आतंकवादी संगठन विडियो जारी क के देखवले बावे कि इजरायल के खुफिया एजेंसी मोसाद ला काम करे वाला तीन जने के गरदन काट दिहल गइल बा.\nपुणे के पांच सितारा होटल ‘हयात पुणे’ में विश्व जूनियर शतरंज चैम्पियनशिप के आयोजन शुरू भइल जवना में 45 देश से 200 से अधिका खिलाड़ी हिस्सा लेत बाड़े.\nPrevious Post: टटको में टटका खबर :5अक्टूबर 2014, अतवार\nNext Post: नेताजी त ना सेंक पवले रोटी


खबर पर एक नजर : 15 फरवरी 2013 – टटका खबर\nखबर पर एक नजर : 15 फरवरी 2013\nFeb 15, 2013 खबर पर एक नजर\nआजु वसंत पंचमी का मौका पर कुंभ में आखिरी महास्नान होखत बा. कोर्ट का मना कइला का बावजूद शाही स्नान का दिने वीआईपी घाट पर कुछ लोग स्नान कइल. सरकार जाँच के आदेश दिहलसि. मौनी अमावस का दिने भइल दुर्घटना का बाद कुंभ आयोजन समिति के अध्यक्ष आजम खां के इस्तीफा मुख्य मंत्री नामंजूर कर दिहलन.\nत्रिपुरा विधानसभा का चुनाव में ९३ फीसदी वोट पड़े के रिकार्ड बनल.\nहेलीकाप्टर खरीद घोटाला में अब प्रणव मूखर्जीओ के नाम आइल. केन्द्र सरकार के रपट में बतावल गइल कि ई खरीद तब भइल रहे जब प्रणव बाबू रक्षा मंत्री रहलन. सरकार के इहो कहना बा कि राजग सरकार का जमाना में साल २००३ में तब के राष्ट्रीय सुरक्षा सलाहकार ब्रजेश मिश्रा के कहला का बाद हेलीकाप्टर खरीद के शर्त बदलल गइल रहे. पहिले के बनावल शर्त बस एके कंपनी पूरा कर पावत रहे जवना का बाद ब्रजेश मिश्रा कहले रहन कि शर्त अइसन बनावल जाव कि कंपनियन में कंपटीशन होखे.\nकांग्रेस उपाध्यक्ष राहुल गाँधी प्रदेश अध्यक्षन आ विधानमंडल के नेता लोगन का साथे आजु से बइठका शुरू कइलन.\nजीएसटी पर राज्य सरकारन आ केन्द्र सरकार का बीच सहमति बन गइल. राज्यन के होखेवाला घाटा के आधा केन्द्र भरपाई करी.\nबिहार विधानसभा के बजट सत्र १८ फरवरी से शुरू होई.\nमुख्यमंत्री किसान जीवन ज्योति योजना का तहत बिहार के किसान आ मजदूरन के स्वास्थ्य बीमा दिहल जाई.\nरामविलास पासवान पटना में कहलन कि लोजपा के बिहार बचाओ यात्रा २२ फरवरी से शुरू हो के १२ अप्रैल ले चली.\nबिहार इंटरमीडिएट के परीक्षा १८ फरवरी से शुरू होखी.\nबिहार के इंजीनियरन के अनिश्चितकालीन हड़ताल आजु दसवों दिन जारी रहल.\nभोजपुर पुलिस फर्जी वीजा बनावे वाला दू गो जालसाजन के गिरफ्तार कइलसि.\nछपरा जेल में बंद निरक्षर कैदियन के साक्षर बनावे के काम साक्षर भारत मिशन शुरु कइलसि.\nयूपी विधानसभा के बजत सत्र काल्हु शोरशराबा का बीच शुरू भइल. राज्यपाल आपन भाषण के शुरू आ आखिर के दू गो पैरा पढ़ के काम चला लिहलन. पूरा भाषण पढ़ल मान लिहल गइल. भाषण का बाद १७ फरवरी ले कार्यवाही स्थगित कर दिहल गइल.\nनियंत्रण रेखा का भीतर घुसल एगो पाकिस्तानी सैनिक के मार गिरावल गइल. लाश पाकिस्तान के सँउपल गइल.\nएगो महिला पत्रकार पर गलत टिप्पणी करे ला केन्द्रीय व्यालार रवि बिना शर्त माफी मँगलन. कहलन कि मजाक में कह गइल रहलें.\nभोजशाला में सरस्वती पूजा शुक का दिने पड़ला का चलते बवाल भइल. पुलिस लाठी चार्ज कइलसि. भोजशाला के सरस्वती मंदिर में हर शुक के मुसलमान लोग नमाज पढ़ेला आ वसंत पंचमी का दिने हिन्दू लोग सरस्वती के पूजा करेला. अबकी के वसंत पंचमी शुक का दिने पड़ला से दुनु के आमना सामना के हालात बन गइल रहे.\nइंदिरा आवास ला मिलल पइसा हपचे खातिर मुकदमा


निनानबे के चक्कर – भोजपुरी पंचायत\nनिनानबे के चक्कर। सुनले बानी की ना? अरे जरूर सुनले होखबि। सुनलहीं होखबि। सुनलहीं का, रउओं कहत होखबि की फलनवा निनानबे की चक्कर में पड़ी गइल बा। अउरी हाँ जे पड़ी गइल ए निनानवे की चक्कर में ओकर भूखी-पियासी मरी जाला। आराम ओकरा के हराम लागेला अउरी सुतले के उ बेमारी समझेला। अरे एतने ना, दिन-रात, साँझि-बिहान बस निनाबे के सव बनवले में लागल रहेला। इहां सव के मतलब सौ से बा, सव (मिरतक) से ना पर साँच कहीं त इ निनाबे सौ ना सवे बना देला। मनई के जीवन के सुख-चैन छिन लेला। मनई के आपन कवनो औतित्ते ना रहि जाला। उ त बस निनाबे की चक्कर में सौ करे खातिर निनाबे अउर सौ की बीच में अँटकि के रहि जाला। दिन-रात हाय पइसा, हाय पइसा के जप लगा देला इ निनाबे के चक्कर। खैर अब हम बात के जेयादे ना घुमावत रउआँ सब के निनाबे पर ले के आ जातानी।\nका हS इ निनानबे के चक्कर?… कबनेंगा लोग निनानबे की चक्कर में पड़ीं जाला। काहें लोग जान-बिझि के भी ए निनाबे की चक्कर में परेला। जरूर कवनो-ना-कवनो न छूटे वाला आकर्सन बा एकरी पीछे। ए निनाबे पर भाखन देहले से अच्छा बा की एके एगो कहानी की माध्यम से समझि लेहल जाव। रउआँ का कहतानी? अरे अब रउआँ का कहतानी बकबकात हम बानी त हमरे कुछ कहे के परी, त सुनीं निनाबे की चक्कर के कहानी।\nएगो गाँव में चिखुरी नाव के एगो साहू रहत रहे। उS एक नंबर के मक्खीजूस रहे, अरे महा कंजूस रहे उ। अरे भाई नोटियन कुली के उ एँगा गिने की उ लुगदी हो जाँ कुली। गाँव की मनई लोगन के उS सुधी पर पइसा दे। ओकरी बगलिए में एगो रमायन नाव की मनई के घर रहे। रमायन तनी गरीबाह रहे। ओकरा पइसा घटे तS चिखुरी से ले लेहल करे। जब चिखुरी की घरे कवनो मेहमान आवे तS ओके छूँछ पानी पिए के मिले अउरी चिखुरी कुछु उलटा-पुलटा कS के ओके भगा देहल करें। अरे भाई निनाबे के जवन चक्कर धे लेले रहे उनका। जबकि रमायन की घरे कवनो मेहमान आवे तS ओकर बहुत खातिरदारी होखे। खाना-ओना खिआवल जाव। इहां तक ले की करज-पताई खोजी के भी रमायन अपनी बलभर आपन इज्जत ढाँपें। ओन्ने चिखुरी के त अलगहीं हाल रहे। अरे इहाँ तक की उ सबेरे-सबेरे उठी के अपनी मलिकाइन की संघे रमायन की घरे चली जाँ अउरी चाय-वोय पियले की बादे अपनी घरे लौटें। चिखुरी की घरे दाली-दही-तिउना कबो महीना-महीना तक नसीब नाहीं होखे जबकि रमायन की घरे एक-दू जूनी आँतर देके दाली-तिउना आदी बनिए जा। अब देखीं इ निनाबे के चक्कर के खेला की रही के भी ना रहेला मनई की पास, मिसते-मिसत में उ चलि जाला भगवान की पास।\nएक दिन चिखुरी के मलिकाइन चिखुरी से कहली की रमायन की घरे पइसा के कमी बा तबो खाना-पीना, कपड़ा-लत्ता अच्छा बा अउरी हमनी जान के पइसा के कवनो कमी नइखे तबो खइले-पियले-पहिनले में केतना चिरकुटई बा। ए पर चिखुरी कहने की तोहरा मालूम नइखे। हमरा निनाबे के चक्कर धइले बा अउर रमायन के अबे निनानबे के चक्कर नइखे धइले। जब उनके निनानबे के चक्कर लागी जाई तS खाइल-पियल, पहिरल सब भुला जाई उनका। उ हो हमरिए तरे मिसिआवे लगिहें अउर निनाबे के सौ बनवले की चक्कर में हमरी राह पर चलि निकलिहें। ए पर चिखुरी के मलिकाइन कहली की इ निनानबे के चक्कर का होला? तनी हमहुँ के बताईं ना। चिखुरी कहने की बतावत ना, देखावतानी।\nरातीखान चिखुरी का कइने की एकहक के निनानबे को सिक्का एगो गठरी में बाँधी के, अपनी मलिकाइन की साथे जा के, धीरे से रमायन की घरवा में फेंकी देहने। जब सबेरे रमायन अउरी रमायनबS सुती के उठल लोग तS उ पइसा के गठरी पावल लोग। रमायन अउरी रमायनबS जलदी-जलदी उS गठरी खोली के लागल लो गिने। एक बेर नाहीं कई बेर गिनल लोग। गिनत-गिनत पसीना छूटि गइल, दुनु जाने के हाथ पिराए लागल तबो जर जमा निनानबेगो रुपयवे रहे। बार-बार गिने लोग की सायद ए बेरी सौ हो जाई पर निनाबे से तिलभर ना बड़े। दुनु जाने के बड़ी दुख भइल सोंचल लोग जवनेगाँ एतना मिलल हS ओहींगा एक सिक्का अउरी मिली गइल रहीत तS कम से कम सौ तS पूरा हो गइल रहीतS।\nरमायन अपनी मलिकाइन से बोली पड़ने की अगर कलिहाँ हम बजारे से नून-तेल नाहीं खरीदी के ले आइल रहतीं तS एतनी बेरा हमनीजान की लगे एगो खजूरछाप पूरा हो गइल रहीत। रमायनब कहली की तूँ ठीक कहतारS, आजु की बाद खइले-पिएले-पहिनले आदी में कटौती कS के पइसा बचावल जाई। अउरी ओई दिन की बाद धीरे-धीरे रमायनो की घर के उहे हाली हो गइल जवन चिखुरी की घर के रहे। अब चिखुरीबS के निनानबे के चक्कर समझी में आ गइल रहे।\nइ गलत नइखे कहल, “साईं इतना दीजिए, जामें कुटुम समाय, मैं भी भूखा ना रहूँ, साधु न भूखा जाए।”\nहाँ तS हमरी कहले के इ मतलब नइखे की निनानबे की चक्कर में न पड़ल जाव, पड़ल जाव लेकिन एगो सीमा तक, खाईं-पी मस्त रहीं, जेतने में रहीं। खरच कइल गलत ना होला पर जरूरत की हिसाब से खरच करीं न की सुबिधा की हिसाब से। जय-जय।\nPosted in कहानी, ताजा समाचार


बाजीगर – Anjoria\nतिरुपति बालाजी मोशन्स पिक्चर्स प्रा॰ लि॰ के भोजपुरी फिलिम ‘बाज़ीगर’ के पहिला झलक पिछला दिने जारी क दिहल गइल. जल्दिए रिलीज होखे वाली एह फिलिम में भोजपुरी के दू गो सुपरस्टार अपना अभिनय के बाजीगरी देखइहें. रवि किशन आ पवन सिंह के जोड़ी वाली जतने फिलिम आइल बाडी सँ सगरीपूरा पढ़ीं…\nअनेके सुपरहिट फिलिम दे चुकल पवन सिंह के फिलिमन के इंतजार उनुका के चाहेवालन के हमेशा रहेला. अब ई चाहत जल्दिए पूरा होखे वाला बा पवन सिंह के नयका फिलिम ‘सपेरा’ से. निर्माता रितेश ठाकुर के एह फिलिम के शूटिंग विष्णु शंकर बेलू का निर्देशन मे बिहार के सीतामढी मेंपूरा पढ़ीं…\nबालाजी मोशन पिक्चर के बैनर तर बनत ‘बाज़ीगर’ के शूटिंग मुंबई में चलत बा.एकरा नायकन में सुपरस्टार रवि किशन आ पवन सिंह बाड़न. पिछला दिने कुछ शूटिंग गुजरात में कइला का बाद अब मुंबई में जोर शोर से शूटिंग चलत बा. रवि किशन आ शुभी शर्मा एह शूटिंग में शामिलपूरा पढ़ीं…\n‘तिरुपति बालाजी मोशन पिक्चर’ के बैनर तर बनत फिलिम ‘बाज़ीगर’ के शूटिंग गुजरात में कइल जात बा. करीब आधा शूटिंग पूरो हो चुकल बा. एह फिलिम के बहुते बड़ बजट ले के बनावत बाड़न महेंद्र पवन सिंह. एह फिलिम में सुपरस्टार रवि किशन आ पवन सिंह एक संगे नजर अइहें.पूरा पढ़ीं…\nभोजपुरी फिलिमन के सनसनी शुभी शर्मा आजुकाल्हु राजपिपला में भोजपुरी फिलिम ‘बाजीगर’ के शुटिंग करत बाड़ी. एह फिलिम में शुभी-पवन के लव एंगल बा. रवि किशन के किरदारो फिलिम में बहुते खास बा. निर्माता महेन्द्र पवन सिंह आ निर्देशक सनोज मिश्रा हउवन. (प्रशांत निशांत)\nभोजपुरी फ़िलिम अबहीं ले बड़हन पैमाना प नइखे बनल बाकि अब ”तिरुपति बालाजी मोशन पिक्चर” हिंदी फिलिमन जइसन बड़ पैमाना आ बड़ बजट के फिलिम बनावे जात बिया. कंपनी के फिलिम ‘बाजीगर’ में सुपरस्टार रवि किशन आ खेसारी लाल यादव शामिल बाड़े. एह ‘बाजीगर’ फिलिम के निर्मात हउवें पेशा सेपूरा पढ़ीं…


बजेट सरकार आ नेकपा के असफलता के दस्तावेज़ : कांग्रेस – Aapan Birgunj\nअशोक कुशवाहा प्रकाशित मिति - May 28, 202020\nकाठमाण्डू, १५ जेठ ।\nआर्थिक साल २०७७/७८ के बजेट के नेपाली कांग्रेस सरकार आ नेपाल कम्युनिष्ट पार्टी (नेकपा) के असफलता के रूप मे यी दस्तावेज़ भइल प्रतिकृया देहले बा । नेपाली कांग्रेस के नेता मिनेन्द्र रिज़ाल बियफे के दिने संसद मे प्रस्तुत बजेट मे नया दृष्टिकोण कुछों ना भइल प्रतिकृया देहले बाडे ।\nबजेट सरकार आ नेकपा के असफलता के रूप मे आइल बा, ‘ डा. रिज़ाल कहले ‘ लगभग दु तिहाई के बलशाली सरकार आइसन कठिन सममय मे नया भिजन सहित के बजेट लिया सकत रहे आ आपन कलपनशीलता प्रदर्शन कर सकत रहे ।\nरिज़ाल सरकार अइसन कठिन परिस्थिति मे आँख ना खोले सकल क़हत सार्वजनिक खर्च, पुनरावालोकन आयोग के प्रतिवेदन कार्यान्वयन करे के कहला पर भी ठोस रूप मे अंक मे ना आइल बतवले ।\nअर्थतन्त्र के आकार ना बढ़ावला से राजश्व के लक्ष्य मिलल कठिन होई रिज़ाल के कहनाम रहल । उ कहले राजश्व के अनुमान संशोधित से २२ प्रतिशत से बढ़ावे के कहले बाड़े, जवन यथार्थ परक नईखे ।\nडा. रिज़ाल संशोधित १२१ अरब से ३ सय अरब वैदेशिक ऋण उठावे के जवन बात बा उ सम्भव नईखे होखे सकत कहले । उ कहले लक्ष्य के हिसाब से ऋण उठावल जाई त उधोगी व्यवशायी लोग के बाजार से ऋण मिलल बहुत मुश्किल हो जाई ।


– – ओमप्रकाश सिंह आजुए ईमेल से मिलल भोजपुरी पंचायत पत्रिका के नवम्बर 2014 अंक देखि के मन मिजाज खुश हो गइल. अगर भोजपुरी से छोह के बात हटा दिहल…\n– मनोज श्रीवास्तव केहू के जब आपन खाली घर-दुआर आ आपन गाँव जवार छुटेला त मन केतना भारी हो जाला आ तब त आपन देसे छुटल रहे. ओह घरी कवनो…\n– आशुतोष कुमार सिंह आदमी के सुभाव बुझल बहुते कठिन बा. एकरा के जेतना गहराई से बुझे के प्रयास करीले, ओही अनुपात में अउरी अनबुझाह होत चलि जाले. बाकिर पिछला…\nजुलाई 15, 2010 OmPrakash Singh\n– प्रभाकर पाण्डेय “गोपालपुरिया” ओह दिन माई घर का पिछुवाड़े बइठि के मउसी से बार झरवावत रहे. तवले कहिं बाबूजी आ गइने अउर माई से पूछने की का हो अबहिन…


टटका खबर, बियफे, १५ अप्रैल – Anjoria\nअप्रैल 15, 2010 news in bhojpuri, टटका खबर\nडा॰अम्बेदकर का जयन्ती पर वोट राजनीति के लड़ाई\nजवन पार्टी कबो डा॰अम्बेदकर के उनकर वाजिब सम्मान ना दिहलसि, कवनो ना कवनो बहाने दलित राजनीति के पनपे से रोकत रहल आज उहे कांग्रेस अपना दलित वोट बैंक के वापिस पावे खातिर डा॰अम्बेदकर के माला जपे में लागल बिया. दोसरा तरफ दलित राजनीति के सम्मानित ऊचाई तक ले आवे वाली बसपा कांग्रेस के तनिको छूट देबे के तइयार नइखे.अपना भाषण में राहुल आरोप लगवलें कि दलितन खातिर हजारन करोड़ रुपिया यूपी भेजल जाला बाकिर ऊ धन दलितन पर खर्च नइखे कइल जात. दोसरा तरफ मायावती अपना भाषण में कांग्रेस के दलित हित के दुश्मन करार देत कहली कि ओकरा के हमेशा हमेशा खातिर जड़ से उखाड़ फेंकल जरुरी बा.\nकाल्हु के दिन मौत के दिन रहे\nहरिद्वार महाकुंभ में जूना अखाड़ा के महामण्डलेश्वर का गाड़ी से टकरा के एगो आदमी के मौट हो गइल आ ओकरा बाद मचल भगदड़ में सात आदमी या त डूब मरलें भा कचरा के मरलें. दोसरा खबर में पश्चिम बंगाल के पश्चिम दिनाजपुर आ ओह से सटल बिहार के चार गो जिला में आइल भयंकर तूफान से सौ से बेसी आदमी के जान चल गइल आ दू सौ से बेसी लोग घवाहिल हो गइल बा. तूफान के वेग सवा सौ किलोमीटर प्रतिघंटा से बेसी रहे.करीब पचाह हजार घर क्षतिग्रस्त हो गइल. ओने चीन में आइल भयंकर भूकम्प से किंघाई प्रान्त में चार सौ से बेसी लोग मर गइल. जियगु कस्बा करीब करी ब पूरा तबाह हो गइल बा.\nबजट सत्र के दुसरका चरण में संसद में हंगामा\nआज से संसद के बजट सत्र के दुसरका चरन शुरु भइल आ जइसन कि अनेसा रहे सिर मुड़वते ओला पड़ल शुरु हो गइल. दुनु सदन में विपक्ष एह बात पर अड़ गइल कि सब कुछ रोक के दंतेवाड़ा मामिला पर चर्चा करावल जाव. सरकार गृहमंत्री के बयान दुपहर में देबे के बात कहलस बाकिर विपक्ष ना मानल. अंत में दुनु सदन दुपहरिया तकले स्थगित कर दिहल गइल बा.\nनक्सलियन के पक्ष में खड़ा भइले दिग्गी राजा\nकांग्रेस महासचिव दिग्विजय सिंह एगो अंगरेजी अखबार में लेख लिख के नक्सलियन का खिलाफ चलावल जा रहल मुहिम के गलत ठहरवले बाड़ेन. लिखले बाड़न कि नक्सल समस्या के समाधान बन्दूक से ना निकली. अरे भाई जब नक्सली खूदे मानेलें कि ओकनी के सत्ता बन्दूके का नाल से निकली त ओकनी साथे ओहि भाषा में बतियवला में हर्ज का बा? दिग्विजय सिंह कुछ दिन पहिले दिल्ली का बटाला हाउस में मराइल आतंकी का घरे जा के सांत्वना दिहले रहलें.\nशशि थरुर अब सफाई देबे में लागल बाड़न\nआइपीएल के कोच्चि टीम से विवाद में घेराइल शशि थरुर अब आपन पक्ष राखे खातिर मिल जुलल शुरु कर दिहले बाड़न. आज ऊ प्रणव मुखर्जी से मिललन. का बात भइल से त अबहिं पता नइखे चलल. बाकिर अबकि शशि थरुर के सितारा जरुरे गर्दिश में बा. अब एकरा के संजोग कहल जाव भा कुछ अवर बाकिर जब जब प्रधानमंत्री विदेश में रहेलें तब तब शशि थरुर कवनोना कबनो विवाद में घेरा हालें,\nमथुरा श्रीकृष्ण जन्म भूमि का लगे विस्फोट से पांच जने के मौत\nमथुरा श्रीकृष्ण जन्म भूमि का लगे एगो बस्ती में कबाड़ से लोहा निकला घरी विस्फोट हो गइल जवना से पांच जनेके मौत हो गइल. पुलिस मामिला के तहकीकात करत बिया. वइसे प्रथम दृष्टया एह घटना के संबंध मथुरा जन्मभूमि विवाद से नइखे.\nअंबेडकर जयन्ती पर पटना में सम्मेलन\nयूपी का अम्बेडकर नगर का हो हंगामा से दूर पटनो में एह मौका पर महादलित विकास मित्र जागरुकता सम्मेलन आयोजित भइल जवना में बोलत मुख्यमंत्री नीतीश कुमार कहलें कि पहिला बेर कवनो सरकार एह तरह के पहल कइले बिया जवना का माध्यम से महादलित समाज के लोग सरकारी योजना के लाभ सहजता से ले पाई. कहलें कि कुछ लोग कहत बा महादलित शब्द असंवैधानिक ह. केहू बतावे कि अम्बेडकर के दिहल नाम आप्रेस्ड क्लास के हिन्दी का होखी.\nसाध्वी प्रज्ञा के दिल के दौरा पड़ल\nमालेगाँव बम विस्फोट काण्ड के मुख्य आरोपी साध्वी प्रज्ञा के बुधवार का रात दिल के दौरा पड़ल जवना का बाद उनका के नासिक सिविल अस्पताल में भरती करावल गइल. अब उनकर हालत स्थिर बा.\nमंगल के रात आइल तूफान में बिहार में ८१ मौत\nबिहार के सीमांचल के पूर्णिया आ अररिया में आइल भयंकर तूफान में कम से कम ८१ आदमी के जान जाये के खबर बा. रामविलास पासवान एह तूफान में मराइल लोग का परिवारन खातिर सरकार का तरफ से मिलेवाला डेढ़ लाख रुपिया के राहत के पन्द्रह लाख रुपिया करे के माँग कइले बाड़े.\nबेंगलूर राजस्थान रायल्स के हरवलसि\nकाल्हु का मैच में राजस्थान रायल्स के हरा के बैंगलुरु के रायल चैलेंजर्स आईपीएल थ्री का सेमीफाइनल में चहुँपे के सपना जियतार राख लिहलें. आजु का मैच में दिल्ली डेयर डेविल्स आ चेन्नई सुपर किंग्स का बीच जोरदार मुकाबिला होखे वाला बा. अबहीं दुनु टीम सेमीफाइनल के दावेदार बाड़ी सँ.


परनाम ईया – Anjoria\nJul 22, 2013 काहे कहली ईया, डा॰ आशारानी लाल, डा॰ रमाशंकर श्रीवास्तव\n– डा॰ रमाशंकर श्रीवास्तव\nलोक-संस्कृति के कुँआ बड़ा गहिर होला. कुछ लोग ओमे झाँके तक से डेराला आ कुछ लोग साफे डूब के चुभुक-डुबुक करत ठंडा पानी के आनन्द लेला. डा॰ आशारानी लाल एह सांस्कृतिक कुँआ में पाताल तक डूब के मने मन हुलास भरत बाड़ी.\nअइसन-अइसन प्रसंग कि ओमे लेखिका कबो डूबत बाड़ी त कबो उतरात बाड़ी. रउआ चुपचाप एके देखीं भा पढ़ीं. ईया के आगे एह चिठियन में भोजपुरी प्रदेश के ईया-दादी, अइया के मानसिकता बड़ा स्थिर भाव से उकेरल गइल बा. पाठक लोग के सामने एगो बीतल दुनिया के नजा़रा पेश हो रहल बा. खल-बेखल के सवाल उठावत बाड़ी पोती आ ओही में सझुराइल-अझुराइल बा जवाब जवना में अतीत आ वर्तमान के अनुभव आ ओकर समन्वय देखाई पड़त बा. एमे त कवनो शक ना कि समय बहुत तेजी से बदलत बा, जीवन के मूल्यो प्रभावित हो रहल बा. सूप में पड़ल-फेटाइल सतमेझड़ा दाल में से ओह ओह दालन के बीन लेबे के बा जवन कवनो अवगुन ना करे आ नीमन से पच जाव. इहे सब पचावे के कोशिश में लेखिका अपना याददा्त के इस्तेमाल खूबसूरती से कर रहल बाड़ी – एगो जरूरी सवाल के साथे “काहे कहली ईया”.\nनीमन प्रसंग के रोचक भाषा में कहल बहुत आसान ना होला. जे मन से एह चिठियन में डूबी ओकरा आगे अतीत में भागत विरासत आ आधुनिक जीवन दृष्टि के प्रभाव साफ लउके लागी. गहराई से विचार करीं त आज के ऊटपटांग बदलाव के लेके लेखिका का मन में पीड़ा बा.\nएह संस्मरणात्मक कथनी में कहीं आपबीती बा त कहीं जगबीती बा. डा॰ भगवती प्रसाद द्विवेदी के चटक चिंतन (प्राक्कथन) में “काहे कहली ईया” सांस्कृतिक विरासत के जियतार ऐनक बा.” मगर पुरान ऐनक में धब्बा लागे के डरो होला. आशारानी लाल जइसन लेखिका के अगर कलम जागत रही त ना धब्बा लागी आ ना विरासत के कबो हरारत महसूस होई.\nलेखिका ईया से बेर-बेर बतिया के आपन मन हलुक कर लेत बाड़ी. बाँझ मेहरारु के पीड़ा, सहनशीलता आ विडम्बना के एगो उदाहरण – बाँझ मेहरारु समाज में उपेक्षित बाड़ी. निराशा में आपन अंत कर देबे के चाहत बाड़ी मगर मन कहत बा कि उकरा के जंगल में कवनो मादा जानवर खा जाइत त अच्छा होइत. मगर कवनो मादा जानवर उनकरा के खाए खातिर तइयार नइखे. ओकरो भय बा कि उनकरा के खाते उहो मत बाँझ बन जाव. बाँझपन से सभे डेरात बा. मगर आज के संदर्भ में यंत्र आ दवाबीरो के चलते डेराए के विषय नइखे रह गइल. आधुनिक युग में ओकरो सांजस्य बइठ जा ता.\nडेगे-डेगे लउके वाली ईया से आपन बात कहला से लेखिका के मन नइखे भरत.\n“ए ईया, तोहार दलिदर केतना जबरदस्त रहे कि रोजे-रोजे ओके दीया जरा के भगावल जात रहे. तबो दीया-देवारी के समय बिहान भइला जब ले तोहार दिहल मंत्र के जाप सूप का साथे ना कइल जाय तब ले उ घर-गाँव छोड़ के भागते ना रहे. …. …. … केतनो दुनिया बदली बाकि तोहरा दलिदर के नांव सुनते सब घबड़ा जाई.”\nएह बत्तीस गो पाती-प्रसंग में ईया के आगे जेतना बात उभर के आवत बा ओमे पुरनका-नवका के फेंट कम नइखे. समाज आ संस्कृति में सनाइल धरोहर समय के अनुसार सामंजस्य के खोज करत बा. भागत समय के जीवन-दर्शन आ बदलत परिस्थिति के दुख-सुख लेखिका ईया के आगे राखत जात बाड़ी.\nमुख्यतः नारी समाज आ परिवेश पर केन्द्रित क के डा॰ आशारानी लाल आपन जिज्ञासा रख रहल बाड़ी. ईयो धन्य बाड़ी अइसन पोती पा के. रचना में स्वर बा कि ईया के जीवन काल में समाज सरल सीधा रहे. आज गिरावट के पीड़ा वर्तमान पीढ़ी भोगत बा. दउरा में गोड़ डाल के आइल बहुरिया दोसरके दिने अपना मरद के साथे नौकरी पर जाए खातिर मन बना लेत बाड़ी.\nदुनिया के बदलत हवा-पानी के जिकिर पढ़े के होखे त अपने पढ़ीं – “काहे कहली ईया”. अइसन सहज, विश्वसनीय आ पठनीय सृजन खातिर लेखिका के बधाई.\nप्रकाशक – संकल्प प्रकाशन\n४५८२/१५, रचना सागर भवन, एलआईसी कार्यालन के समीप, दरियागंज, नईदिल्ली – ११०००२\nडा॰ रमाशंकर श्रीवास्तव, पूर्व एसोसिएट प्रोफेसर, हिन्दी विंभाग, राजधानी कॉलेज, दिल्ली विश्वविद्यालय\nए १/६०१ बेवरली पार्क अपार्टमेंट, सेक्टर २२/२, द्वारका, नई दिल्ली ७५


लोकपाल आंदोलन : अन्ना हजारे का अड़ला से सरकार के कान खड़ा भइल – टटका खबर\nनई दिल्ली, 17 अगस्त (आईएएनएस). सामाजिक कार्यकर्ता अन्ना हजारे भलही महात्मा गांधी भा जयप्रकाश नारायण मत होखसु लेकिन बुध का दिने ऊ सरकार के अतना जरूर बुझवा दिहले होइहे कि ऊ कवना माटी के बनल बाड़े. देश के दोसरा हिस्सों के त छोड़ीं, उनुका समर्थन में सिर्फ इंडिया गेट पर लाखों लोग के जनसैलाब उमड़ पड़ल त दोसरा तरफ मंगल रात से उनुका के मनावे के कोशिश में लागल दिल्ली पुलिस आ सरकार के बुझात नइखे कि आखिर ऊ करे त का.\nबहरहाल, अन्ना हजारे अबहियो तिहाड़ जेले में बाड़न आ अपने शर्त पर ओहिजा से निकले का मांग पर अड़ल बाड़न. उनुकर अगिला पड़ाव रामलीला मैदान होई, एह बारे में अन्ना हजारे आ सरकार का बीच सहमति त हो गइल बा बाकिर अबही ले अनशन के मियाद पर दुनु पक्ष का बीचे मोलभाव जारी बा.\nअन्ना हजारे पक्ष रामलीला मैदान में अनशन करे के दिल्ली पुलिस के प्रस्ताव के सकार त लिहलसि लेकिन ऊ ई अनशन कतना दिन ले कर सकीहें, एह पर अबही ले कवनो सहमति नइखे बन पावल. अन्ना हजारे कम से कम 30 दिन के अनुमति मांगत बाड़न त सरकार सात दिन से बेसी दिहल नइखे चाहत.\nअन्ना हजारे साफ कह दिहले बाड़े कि ऊ तबले परिसर से बाहर ना निकलिहे जबले उनुका के बिना प्रतिबंध अनशन के अनुमति नइखे मिल जात.\nअन्ना हजारे के आ वरिष्ठ पुलिस अधिकारी रहल किरण बेदी तिहाड़ का बाहर जुटल समर्थकन के संबोधित करत कहली, “जयप्रकाश नारायण राष्ट्रीय उद्यान में अन्ना हजारे के अनशन से सामान्य जनजीवन पर असर पड़ सकेला एहसे हमनी का चाहत रहनी कि कवनो अइसन जगहा अनशन करे दिहल जाव जवना से आम आदमी के कवनो तरह के परेशानी मत होखे. एह पर खुद दिल्ली पुलिस हमनी के रामलीला मैदान के प्रस्ताव दिहलसि.”\nऊ कहली, “अब बाति सिर्फ समय सीमा लेके रह गइल बा. अन्ना हजारे चाहत बाड़े कि उनुका के कम से कम 30 दिन के अनशन के अनुमति दिहल जाव. लेकिन सरकार चाहत बिया कि अन्ना हजारे जल्दी से जल्दी आपन अनशन खतम कर देसु. एह पर बातचीत हो रहल बा.”\nदिल्ली पुलिस के प्रवक्ता राजन भगत बतवले कि, “जवना छह शर्तन पर अन्ना हजारे पक्ष के एतराज रहल ओहमें हमनी का छूट दे दिहले बानी. सात दिन के अनशन के इजाजत दिहल गइल बा जवना के बढ़ावलो जा सकेला.”\nएहसे पहिले, अन्ना हजारे टीम के सदस्य प्रशांत भूषण के कहना रहे कि, “देश भर से अन्ना के जबरदस्त समर्थन मिलल बा. आ विरोध प्रदर्शन अब लोकपाल विधेयके तक नइखे रहि गइल बलुक अब ई देश में वास्तविक लोकतंत्र ले आवे के आंदोलन बन गइल बा. हमनी का चाहत बानी कि देश के लोग नीति बनावे में वास्तविक भूमिका निभावसु.”\nबुध का साँझ चार बजे इंडिया गेट से संसद भवन तक के रैली निकालल गइल जवना में बहुते बड़हन संख्या में लोग शामिल भइल.\nएह बीच खुद अन्ना हजारे शांति बनावे राखे के अपील कइले बाड़े.\nआजु आर्ट ऑफ लिविंग के संस्थापक श्रीश्री रविशंकर आ योग गुरु बाबा रामदेव तिहाड़ में जा के अन्ना हजारे से भेंट कइले.\nबाबा रामदेव राष्ट्रपति प्रतिभा पाटील से मुलाकात करके उनुका से निहोर कइलन कि ऊ जन लोकपाल विधेयक का समर्थन में अन्ना हजारे के अनशन करे के अनुमति देबे का बारे में दिल्ली पुलिस के निर्देश देसु.\nआजु बुध का दिने अन्ना हजारे का गिरफ्तारी पर संसद के दुनु सदन में प्रधानमंत्री मनमोहन सिंह के बयान का बाद जोरदार बहस भइल. प्रधानमंत्री अन्ना हजारे के खिलाफ कइल कार्रवाई के सही ठहरवले आ उनुका के गलत राह पर बतवले. विपक्षी दलों प्रधानमंत्री के बयान के खारिज करत आंदोलनकारियन के रिहाई के मांग कइले.\nअन्ना हजारे और उनकी एक प्रभावी लोकपाल विधेयक की मांग के समर्थन में लाखों की संख्या में लोग बुधवार शाम को इंडिया गेट पर एकत्रित हुए और वहां से जंतर-मंतर की ओर रैली निकाली।\nबुधो का दिने दिल्ली आ देश भर में अन्ना हजारे के समर्थन में लोग सड़क पर उतरल आ अपना-अपना तरीका से समर्थन जतावल.\nतिहाड़ जेल में अन्ना हजारे के चेकअप का…


एक और बगावत की आग – Anjoria\nसिनेमा भोजपुरी के चलन का खिलाफ त अनेके फिल्मकार विद्रोह के आग सुलगावत रहल बाड़ें बाकिर दर्शकन के एह आग से कवनो नया रोशनी नइखे मिलल. अबकी अनेके धारावाहिकन के निर्देशन कर चुकल निर्देशक दिनेश चन्द्र मिश्रा अपना फिल्म “एक और बगावत की आग” से एह बगावत के झंडा बुलंद करे जात बाड़न. बी. आर .इशारा जइसन मशहूर निर्देशकन के सहायक रहल दिनेश चन्द्र मिश्रा के कहना बा कि भोजपुरी सिनेमा कथ्य आ शिल्प के हिसाब से बहुते पिछड़ल बाड़ी सँ काहे कि एहन के कथानक पर बाजारवाद हावी हो गइल बा. भोजपुरी सिनेमा के बदहाली खातिर दिनेश चन्द्र मिश्रा स्टार सिस्टमो के दोषी मानेलें. हालाकिं उनकर इहो कहना बा कि अबही मार्केट में कवनो अइसन स्टार नइखे जे अकेले अपना दम पर फिल्म के कामयाबी दिलवा सके. मिश्रा के पूरा यकीन बा कि बढ़िया कहानी के अगर नयको सितारन का साथे परदा पर पेश कइल जाव तबो फिल्म जरूर चली. देखल जाव उनकर ई यकीन हकीकत बन पावऽता कि ना.


गरमी में गरम डाँस कइली मल्लयुद्ध खातिर सीमा – Anjoria\nभोजपुरी सिनेमा के नंबर वन आयटम डाँसर सीमा सिहं फिल्म “मल्लयुद्ध” खातिर भयंकर गरमी में एगो अइसन गरम डाँस शूट करवली कि सभकर पसीना छूट जाई. बेहतरीन हॉट स्टेप देबे वाली सीमा सिंह के शूटिंग में कवनो परेशानी ना होखे एकरा खातिर निर्माता सुनील चौहान खास इंतजाम करवले रहन. हालही में सीमा सिंह कई गो फिल्म के शूटिंग में शामिल भइली जवना में मल्लयुद्ध, है कोई माई के लाल, गजब होई गवा, ससुरो कबो दामादा रहल, आ सईंया ड्राइवर बीबी खलासी शामिल बाड़ी स. ससुरो कबो दामाद रहल में सीमा सिंह शक्ति कपूर का साथ एगो मजगर किरदारो निभवले बाड़ी.\n“मल्लयुद्ध” के निर्देशक हउवें चाँद मेहता. भोजपुरी परंपरा आ दबंगई पर बनल एह फिल्म में सुपर स्टार रविकिशन, रानी चटर्जी, आ शुभम तिवारी के खास किरदार बा. कहानी राजेश चौहान के, गीत एस कुमार, सोनी यादव आ जॉनी के, संगीत राज सेन आ पंडित ज्वाला प्रसाद के, कैमरा संचालन अशोक चक्रवर्ती के, आ एक्शन निर्देशन रियाज सुल्तान के बा. नृत्य निर्देशन दिलीप मिस्त्री आ रामदेवन के बा. बाकी कलाकारन में कोमल ढिल्लन, कुणाल सिंह, सुनीता शर्मा, गिरीश शर्मा, सोनि यादव, बृजेश त्रिपाठी, कौशल कुमार शर्मा, रमेश गोयल, संध्या, अभय यादव, जय प्रकाश, सुमन, शंकर सिंह, आ किरण के नाम बा. फिल्म में सीमा सिंह के डाँस का अलावे प्रोमिला आ निशा सिंह के डाँसो दर्शकन के नचाई.


सगरी खबर भोजपुरी में (बियफे, 11 जून 2015) – टटका खबर\nसगरी खबर भोजपुरी में (बियफे, 11 जून 2015)\nकेजरीवाल सरकार के कानून मंत्री रहते गिरफ्तार भइल जितेन्द्र सिंह तोमर के फर्जीवाड़ा के परत दर परत खुलत जात बा आ उनुका पर घेरा कसात चल जात बा. अदालतो से उनकर जमानत अर्जी खारिज हो गइला का बाद उनकर समस्या अउरी गंभीर हो गइल बा.\nपाकिस्तान का तरफ से जारी एगो आधिकारिक बयान में भारत के चेतावल गइल बा कि ऊ पाकिस्तान के म्यांमार जइसन समुझे के गलती मत करे. पाकिस्तान का लगे एटम बम आ हमला करेवाला का खिलाफ एकर इस्तेमाल से पाकिस्तान परहेज ना करी.\nउत्तर प्रदेश लोक सेवा आयोग के पीसीएस-14 मुख्य परीक्षा के रिजल्ट काल्हु बुध का दिने जारी क दिहल गइल. एहमें 579 पद ला 1870 लोग के सफल बनावल गइल बा. अब एह लोग के साक्षात्कार कइला का बाद आखिरी चयन होखी.\nपिछला 28 अप्रैल के आपन दुखड़ा सुनावे खातिर कांग्रेस उपाध्यक्ष राहुल गांधी से भेंट करे वाला किसान के कवनो राहत ना मिलला का बाद पंजाब के फतेहगढ़ साहिब जिला के दादू माजरा गाँव के किसान सुरजीत आखिरकार फाँसी लगा लिहलसि. राहुल ओकर कवनो मदद ना कर पवले.\nपिछला छह दिन के गिरावट के बदलत बुध का दिने शेयर बाजार बढ़ के बंद भइल आ आजुओ ओकरा में तेजी देखल जात बा.\nटीम इंडिया के नया कोच बनावल गइल रवि शास्त्री के एह काम खातिर सालान सात करोड़ रूपिया दीहल जाई आ रवि शास्त्री एकरा संगही दुनिया के सबले महंग कोच बन गइल बाड़न.\nमंगल के साँझ बिहार के परिवहन मंत्री रमई राम के नाती मंटू घर के एगो नौकर बटोरन के अतना पिटाई क दिहलसि कि बटोरन के बँवारा आँख के रोशनी खतम हो जाए के अनेसा जतावत डाक्टर लोग ओकरा के पीएमसीएच रेफर कर दिहले बा. रमई राम का खिलाफ एगो नौकर के सनहा सचिवालय थाना में तीन बरीस से दर्ज बा बाकिर अबले ओह पर कवनो कार्रवाई नइखे भइल.\nदाल के दाम में आइल बेहिसाब तेजी देख के केन्द्र सरकार बाहर से दाल आयात करे के फैसला कइले बिया. पिछला एक बरीस में दाल के दाम करीब 65 फीसदी बढ़ गइल बा. पिछला साल दलहन के उपज में 20 लाख टन के कमी आइल रहुवे.\nपटना में होखत राकांपा के 6वां राष्ट्रीय सम्मेलन में फेरू अध्यक्ष चुनाइल शरद पवार कहलन कि केन्द्र सरकार हर मोर्चा पर फेल क गइल बिया आ अब भाजपा हरावे के अभियान बिहार से शुरु होखे जा रहल बा. मोदी का खिलाफ लालू, नीतीश, सोनिया के गठजोड़ में अपनो मौजूदगी दर्ज करा लिहले बिया राकांपा आ एह सेकूलर गोलन के लागत बा कि अब बिहार में एह लोग के जीत पक्का बा.\nसरकारी जमीन के बंदरबांट के विरोध करे वाला वकील संजय सिंह उर्फ पप्पू सिंह पर बुध का सबेरे भगवान बाजार बस स्टैंड का लगे गोली मार के घवाहिल क दीहल गइल. घवाहिल वकील अदालत में जा के थाना में चार लोग का खिलाफ केस दर्ज करवलें. एहमें से दू जने के नामजद बनावल गइल बा.\nपूर्वी चंपारण के केसरिया थाना के जगीराहाँ पेट्रोल पंप का लगे स्टेट हाईवे पर एगो स्कार्पियो आ ट्रक के टक्कर बुध का सबेरे हो गइल जवना से चार लोग के मौत हो गइल आ पांच जने घवाहिल हो गइलें.\nसिवान का अदालत में शहाबुद्दीन के जमानत खातिर होखे वाला सुनवाई बुध का दिने टार दीहल गइल. सिवान के पुरान वकील बसंत बाबू के मंगल का दिने निधन भइला का चलते बुध का दिने शोक मनावत अधिवक्ता लोग अदालत में ना आइल. बसंत बाबू के तबियत मंगल का दिने अचानके खराब हो गइल आ इलाज का बावजूद मौत हो गइल.\nसारण जिला के सहाजितपुर थाना के कटसा गाँव में बुध का दिने चापाकल गाड़े का दौरान पाइप उपर से जात बिजली के तार से सट गइल. बिजली के करंट से पाइप पकड़ले एगो मजदूर के मौत हो गइल.\nबलिया के एगो निजी अस्पताल में एगो लड़िकी साथे भइल दुराचार का मामिला में अस्पताल संचालक बियफे का दिने सरेंडर कर दिहलन. दुराचार करे वाला दू गो कर्मचारी पहिलहीं से गिरफ्तार बाड़े सँ बाकिर अस्पताल मालिक के गिरफ्तारी खातिर लगातार दबाव बनावल जात रहुवे.\nभभुआ के औकार चैनपुर के मूल निवासी सुरेन्द्र के बुध का दिने राबर्ट्सगंज पुलिस गिरफ्तार कइलसि त ओकरा एगो बड़हन सफलता मिल गइल. सुरेन्द्र जवन अस्पताल खोल के डाक्टर बन के इलाज करत रहुवे ओहिजा अतवार का दिने एगो औरत के मौत का बाद मामिला गरमा गइल. जाँच में पता चलल कि एह अस्पताल के रजिस्ट्रेशन नइखे आ जब पुलिस ओकरा के गिरफ्तार कइलसि तब पता चलल कि ई त पुरान हिस्ट्रीशीटर ह जवना आपन पहचान छुपावे खातिर डाक्टर के चोला पहिर लिहले बा.\nबंगला देश के फतुल्लाह में चलत भारत बांगला देश का बीच एकमात्र टेस्ट के दुसरका दिन के खेल बरखा का चलते रद्द मान लीहल गइल. आजु सबेरही से रुक रुक के होखत बरखा का चलते खेल शुरु करावल संभव ना भइल.\nTags: News in Bhojpuri, Online Bhojpuri Newspaper, भोजपुरी में खबर.


वकील – टटका खबर\nयूपी में वकीलन के हड़ताल\nलखनऊ में काल्हु वकीलन पर भइल लाठीचार्ज का खिलाफ आजु यूपी का कई दो जिलन में वकील हड़ताल पर रहलें. ई लोग इलाहाबाद उच्च न्यायालय में जनहित याचिका दायर क के लखनऊ के जिलाधिकारी अउर वरिष्ठ पुलिस अधीक्षक के ससपेन्ड करे के अरजी लगवले बाड़ें. बियफे का दिने यूपी विधानसभो में एह मामिला के उठावल\nभोजपुरी पट्टी के खबर (बियफे, 12 मार्च 2015)\n(बुध, 11 मार्च के खबर) इलाहाबाद जिला कचहरी में बुध का दिने एगो दरोगा से कुछ वकील के कहा सुनी हो गइल. बाद में सीढ़ी पर धक्का मुक्की में नीचे फेंकाए के अनेसा देखत आपन जान बचावे ला दरोगा अपना सर्विस रिवाल्वर से गोली चला के एगो वकील के मार दिहलसि. बाद में खिसियाइल वकील\nबलिया के वकीलन के हडताल टूटल\nबलिया 21 अक्टूबर (वार्ता) बलिया जिला के जिला एवं सत्र न्यायालय मे पिछला 28 दिन बाद आजु फेर से न्यायालयी कामकाज शुरु हो गइल. एगो सार्वजनिक रास्ता से अतिक्रमण हटावे के मांग को लेके एहिजा के वकील पिछला 23 सितम्बर से हडताल पर रहले आ बार एसोसिएशन,. सिविल बार एसोसिएशन, क्रिमिनल बार एसोसिएशन, आ जूनियर\nतिसरको बेर यूपीए के सत्ता के उमेद जतवली सोनिया गाँधी\nकांग्रेस अध्यक्षा सोनिया गाँधी शनिचर का दिने उमेद जतवली कि तिसरको बेर यूपीए सत्ता में आई. दिल्ली में इंटरनेशनल मीडिया हाउस के उद्घाटन करत सोनिया गाँधी कहली कि अगिला लोकसभा चुनाव अपना समये पर होखी आ बतवली कि उनका सौ फीसदी विश्वास बा कि यूपीए तिसरको बेर सत्ता में आई. कहली कि जनता के सूचना\nवोट सेक्योरिंग बिल लोकसभा से पारित\nसोमार का दिने दिन भर चलल बहसा बहसी का बाद कांग्रेस अध्यक्षा सोनिया गाँधी के सबसे प्रिय बिल फूड सेक्यूरिटी बिल लोकसभा में ध्वनिमत से पारित कर दिहल गइल. बहस का बाद एह बिल पर आइल तीन सौ से अधिका संशोधन वोटिंग करा के खारिज कर दिहल गइल. एह बिल के प्रावधानन के आलोचना करत


भोजपुरी फिल्म इंडस्ट्री के नबाब शाहिद सम्स – Anjoria\nJuly 28, 2012 Editor मनोरंजन 1\nनबाबन के नबाब हउवें शाहिद सम्स जे अपना कड़ा मेहनत आ लगन से आपन अलगे पहचान बना लिहले बाड़न. बिहार के गोपालगंज जिला के गवंदरी गाँव के रहे वाला शाहिद सम्स के शुरूआती पढ़ाई दिल्ली में कइला का बाद मुज्जफरपुर से डॉक्टरी क पढ़ाई कइळन. नाटक में रूची रहला का चलते थियेटर से जुड़के दर्जन भर से बेसी नाटकन में काम कइलन. गायन में रूचि रहला का चलते टी.सीरीज अउर वेभ कंपनी के सैकड़ों एलबमन में गा चुकल शाहिद सम्स के पहिलका फिल्म रहल ‘‘गंगा किनारे प्यार पुकारे’’ जवना के नायिका रहली गायिका देवी. दुसरकी फिल्म ‘‘पिया के घर प्यारा लगे’’, तिसरकी खेसारीलाल यादव संगे ‘हवा में उड़ता जाए लाल दुपट्टा मल मल का’, चउथका फिल्म रहल हिन्दी में ‘‘फेकबुक का मर्डर मिस्ट्री’’ आ अब पँचवा फिल्म गीतकार-निर्माता विनय बिहारी के “प्यार मुहब्बत जिंदाबाद” हवे.\nबचपन से नबाबन का बीच रहल शाहिद के भोजपुरी फिल्म जगत में ढेर लोग नबाबे कहि के बोलावेला. शाहिद के आदर्श हउवे विनय बिहारी आ गुरू मानेलें दीप मुहम्मदाबादी के.


मारीशस आ भोजपुरी – Anjoria\nमारीशस आ भोजपुरी\nJul 11, 2011 भोजपुरी, मारीशस\nभोजपुरी दुनिया में एगो फैशन बा कहे कि सात समु्न्दर पार गइल गिरमिटीहा मजदूरन के परिवार से बसल मारीशस मे आजुले भोजपुरी भाषा, संस्कार, आ संस्कृति जिन्दा बा. ई बाति कहि के हमनी का अपना आप के तसल्ली दिहिला कि चलऽ कहीं ना कहीं भोजपुरी जिन्दा त बिया ! बाकिर जब एह बात के असल विश्लेषण करे बईठल जाव त पता चल जाई कि भोजपुरी के मौजूदा हाल का बा आ एकर भविष्य का बा. हमनी जइसन कुछ लोग अपना भाषामोह का चलते काल्पनिक दुनिया में जी रहल बा जबकि नयकी पीढ़ी तेजी से भोजपुरी से बिलग होत जात बा.\nअपने देश में महुआ चैनल कहेला त अपना के भोजपुरी के चैनल बाकिर ओह पर भौजपुरी के का हाल बा कहियो दू घंटा चैनल चला के देख लीं. के बनी करोड़पति में जब देखनी कि भोजपुरी से कमाये खाये वाला लोग के तरे भोजपुरी से अलगा हो के हिन्दी में बतियावत बा. शो के एंकर चूंकि खालिस भोजपुरी ना बोल सकसु से ऊ अधिकतर डायलाग हिन्दी में मारेले आ बीच बीच में कुछ रटल रटावल भोजपुरी वाक्य छींटत रहेलन. रविकिशन, निरहुआ, मनोज तिवारी जइसन लोग अगर सार्वजनिक कार्यक्रम में, खासकर जब ऊ भोजपुरी में होखल बतावल जात होखे आ भोजपुरी के चैनल होखे के दावा करे वाला चैनल पर देखावल जात होखे, अगर हिन्दी में बोकाव त का कहल जाई ! इहे नू कि भोजपुरियन के बुड़बक बनाके आपन रोटी सेंकल जा रहल बा.\nखैर बात बहकि गइल जवन अइसनका मौका पर अक्सर हो जाला. बाति चलत रहुवे मारीशस के. आईं ओही पर लवटल जाव. काहे कि मारीशस के लघु भारत कहल जाला आ मारीशस आ भारत में बेसी के अन्तर नइखे. अन्तर बा त हमनी किहाँ अंग्रेजन के गुलामी के असर जिन्दा बा त ओहिजा फ्रांस के. हमनी किहाँ अंगरेजी फेंटल शब्दन के बहुतायत बा त मारीशस में फ्रेंच के. ओहिजा के मूल भाषा क्रिओल में फ्रेंच, डच, चीनी,हिन्दी, भोजपुरी सभकर थोड़बहुत प्रभाव देखे के मिल सकेला बाकिर क्रिओल के भोजपुरी से सौतिया डाह जग जाहिर बा. त मारीशस में हालही में टीनेजर रिसर्च अनलिमिटेड का तरफ से करावल एगो सर्वे के निष्कर्ष बतावत बा कि मारीशस में करीब एक लाख बासठ हजार टीनेजर भा नवही बाड़न. टीनेजर ओह उमिर के लोग के कहल जाला जवना में टीन लागल होला. थर्टीन, फोर्टीन, फि्फ्टीन होत नाइन्टीन ले के बीच के उमिर के नवही टीन कहाले. त एह टीन के सामाजिक महत्व बहुत बा काहे कि ई देश के भावी पीढ़ी ह आ कुल आबादी के आठवाँ हिस्सा. एह टीनेजर के सर्वे में देखल गइल कि भोजपुरी तेजी से आपन जगहा छोड़ले जात बिया आ घर का भितरो क्रिओल भा अंगरेजी के दखल तेजी से बढ़ रहल बा. करीब ९८ फीसदी नवही अपना घर में क्रिओल बोलेले जबकि भोजपुरी बोलेवालन के संख्या पाँचे फीसदी बा. बिखरत पारिवारिक मूल्य, अंतरसामुदायिक शादी बिआह का चलते हो सकेला कि बाप के भाषा कुछ अउर होखे, माई के कुछ अउर. आ एह परिवारन में क्रिओल भा अंगरेजी के इस्तेमाल बेसी सहज लागत होखे.\nकारण भा ओकरा के समुझावल जवना तरह से कइल जाव, सच्चाई इहे बा कि भोजपुरी के महत्व दिन पर दिन घटल जात बा. हमनी के दिन पर दिन भोजपुरी से बिलग होखल जात बानी जा. जरुरत बा कि भोजपुरी के हित चिन्ता करे वाला लोग एहपर विचार करो, रास्ता निकालो कि भोजपुरी के जियतार कइसे बनवले राखल जाव आ एकरा के रोजी रोटी के भाषा कइसे बनावल जाव. जबले भोजपुरी के रोजी रोजगार के भाषा ना बनावल जा सके तबले एकरा भविष्य पर बदरी छवले रही.\nभोजपुरी के संवैधानिक मान्यता दिआवे से बेसी जरुरत भोजपुरी में अधिका से अधिका साहित्य रचना के, दोसरा भाषा से ज्ञान विज्ञान के किताबन के भोजपुरी अनुवाद कइला के, भोजपुरी में हर तरह के साहित्य उपलब्ध करवला के बा. कतना बेर एकही बात दोहराईं.भोजपुरी के प्रकाशन कमाई करे के के कहो आपन खरचा तक ना निकाल पाव सँ. अइसना में कवनो प्रकाशन पूरा दुनिया में पसरल भोजपुरियन के अपना दायरा में कइसे ले आवे. इंटरनेट एगो माध्यम हो सकेला जवना के तेजी से विस्तारो हो रहल बा आ रोजे नया नया लोग एकरा से जुड़ल जा रहल बा. एही सोच के ध्यान में राखत अँजोरिया अपना शुरूआते से भोजपुरी साहित्य के निशु्ल्क वितरण में लागल बिया. पहिला बेर भोजपुरी के कवनो किताब अँजोरिये पर पूरा के पूरा निकलल, पहिला बेर अँजोरिये पर कवनो पत्रिका पूरा के पूरा पेश कइल गइल. दुख के बात इहे बा कि ओकरा बाद कवनो नया पत्रिका भा प्रकाशक एह मुफ्त सुविधा के फायदा उठावे ना अइलन. अंजोरिया पर कई गो किताब पूरा के पूरा उपल्बध बा, एक से बढ़ के एक प्रतिनिधि रचना मौजूद बा बाकिर दुख बा त एह बाति के कि अंजोरिया पर आवे वाला पाठकन के एगो बड़हन हिस्सा बस फिलिम वाला पन्ना तक मतलब राखेला. कहियो नइखी देखले पढ़ले कि कवनो साहित्यिक रचना पर सही आ विस्तार से चरचा भइल होखो.\nरउरे सही सही बताईं कि अँजोरिया पर के कतना रचना, कतना साहित्य रउरा पढ़ले बानी ?\nबात जहाँ से शूरू भइल ओकर संदर्भ ला डिफाई मीडिया के लेख\n8 thought on “मारीशस आ भोजपुरी”\nबेबुनियाद। ईहे शब्द कहले बानी रउरा। बाकिर ईहे बात कह के हिन्दी के जगे अंग्रेजी के शासन स्थापित बा आ ना रही, ई हमार दावा बा। आज ना काल्ह त अंग्रेजी के भारत से छुट्टी लेहीं के पड़ी। भोजपुरी के बात जहाँ तक बा हमरा आपन आँख से देखल त ईहे बा कि अब भोजपुरिया लोग हिन्दी बोलल चाहता। हमरा बिचार से हर गाँव में अब अइसन दू-चार गो घर त बड़ले बा जवन अब हिन्दी बोलल शुरु कर देले बा। ईहो भाषा के समस्या ना ह? आज तक भोजपुरी अपना अकादमिक नौटंकी से आगे ना बढ़ल। लेखक आ कवि अपना पइसा से\nकिताब छपवा के अपना दोस्त लोग का बीचे बाँट रहल बा। अइसन कवनो किताब भोजपुरी में नइखे जवना के मांग से प्रकाशक आ लेखक खुश होखो। पिछला सौ साल में कवनो किताब के पाँच गो संस्करण ना निकलल। ईहो स्थिति संतोषजनक बा? हमरा भोजपुरी के एगो बड़ लेखक श्री सूर्यदेव पाठक पराग जी से पाँच बरिस ले पढ़े के मौका मिलल बा। हम देखले बानी कि ओतना बिदवान भइला का बावजूद ऊँहा के कवनो किताब के दोसरका संस्करण के बात सपने बा। 1994 में अभय आनन्द पुरस्कार अछूत उपन्यास पर ऊँहा का मिलल रहे। कम से कम 20-25 गो प्रकाशित किताब का साथे भोजपुरी के महान लोग में ‘पराग के रचना संसार’ नाम से लेखक पर केंफ़्रित किताब सामने आइल। 1978 में आइल ऊँहा के ‘श्रीहीरोचरितमानस’ किताब भोजपुरी के अद्भुत हास्यव्यंग्य किताब बा।\nकवनो बाहरी बिषय जइसे इतिहास, भूगोल, विग़्यान चाहे तकनीक पर भोजपुरी साहित्य भिखारिए बा। ईहो भाषा के अच्छा पक्ष बा? त का खाली पचास गो प्रति छपला से भोजपुरी तरक्की कर सकेले ?\nहमरा कुछ साल पहिले अखिल भारतीय भोजपुरी साहित्य सम्मेलन में जाए के मौका मिलल रहे। अपना क्षेत्र आ कुछ आउर मजबूरी के चलते ओतना त ना बाकिर तनि-मनि भोजपुरी से मतलब त बड़ले बा।\nभोजपुरी बोलेआला के संख्या के बात पर एकदम निराधार बात कहल जाला, ईहे हम मानिले। काहे कि बिहार के अधिकम तीन करोड़, नेपाल आ मारीशस आदि सब देश मिला के अधिकतम दू करोड़, आ उत्तरप्रदेश सहित भारत के सब राज्य मिला के दू-तीन करोड़ से अधिक लोग भोजपुरिया बाड़े, ई संदेह के बात बा। चूँकि हम पिछला चार महीना से हिन्दी आ अंग्रेजी बोलेआला पर मेहनत कर रहल बानी त हमरा कुछ अन्दाजा बा एसे हम ई कह सकतानी। रउरा ईमेल पता पर पर एगो फाइल भेजतानी जवन हमरा किताब के एगो अध्याय बा, ओसे बहुत बाते साफ होई, ई उम्मेद बा।\nभोजपुरी चैनल आ रेडियो के बात। का भोजपुरिया लोग में दस प्रतिशत लोग अइसन बा जवन चैनल आदि से कवनो मतलब रखले बा। फिलिम के बात। भोजपुरी फिलिम के भाषा में हम त ईहे मानिले कि हिन्दी में लिख के शब्द बदल के भोजपुरी सिनेमा बन जाला। का भोजपुरी सिनेमा में 5-10 प्रतिशत फिलिम छोड़ के कवनो फिलिम बा जवन नकल से ना बने आ ओमें भोजपुरी क्षेत्र लउकेला? हम त ना कह सकीं। काहे कि जव न देखावल जाला ऊ भोजपुरी क्षेत्र के हइलहीं नइखी। ईहे भोजपुरी के बिकास बा? भोजपुरी संगीत के हाल के बारे में कुछ कहल जरूरी बा?\nअब ई बतावल जाय कि साहित्य, संगीत, कला, विज्ञान से लेके मनोरंजन तक कहाँ भोजपुरी बढ़त लउकता? का खाली जनसंख्या बढ़ला से भोजपुरी के बिकास हो जाता?\nबुरा ना मानेम। जब भोजपुरी पर कवनो संकट नइखे त हमनिओ के भोजपुरी खातिर कुछ सोचलो के काम नइखे(अबहीं करेके सवाल हमरा खातिर नइखे उठत काहे कि हमार उमिर अबहीं 22 साल बा, हम छात्र बानी, पइसा-ओइसा बा ना), ओम जी अँजोरिओ बन्द क दीं। का काम बा एकर? आलोचना आ सही स्थिति सुन के मजाक उड़वला से का हो जाई?\nजब संकट के बात कइल जाला तब लोग मजाक उड़ाके बात के महत्व ना देवे लोग। ई कवनो नाया बात बा, अइसन बात नइखे। आजो अंग्रेजी मोही लोग जवन हिन्दी के बस फास्ट फूड आ टेबुल पर के नास्ता मानता लोग, ओ लोग के नजर में ई सब बकवासे बा।\nहमरा बात के बुरा ना मानल जाव। जादे कहके का फायदा बा, बहस शुरु हो जाई। इसे अब माफ़ी चाहतानी।\nछमा करबि महराज, ए लेख के पढ़ले की बाद न हँसे के मन करता न रोवे के…पर इ एकदम सच्चाई बा कि अधिकत्तर कथित भोजपुरिया लोग खाली आपन रोटी सेंक रहल बा…भोजपुरी के हथियार बना के आपन विकास क रहल बा न कि भोजपुरी के।\nरउरी ए वाक्य से हम पूरा तरे सहमत बानी….अउर हमहुँ सुरुवे से इहे कह रहल बानी——\n“भोजपुरी के संवैधानिक मान्यता दिआवे से बेसी जरुरत भोजपुरी में अधिका से अधिका साहित्य रचना के, दोसरा भाषा से ज्ञान विज्ञान के किताबन के भोजपुरी अनुवाद कइला के, भोजपुरी में हर तरह के साहित्य उपलब्ध करवला के बा. कतना बेर एकही बात दोहराईं.” जय हो।।।।


खबर भोजपुरी में (शनिचर, 27 दिसंबर 2014) – टटका खबर\nखबर भोजपुरी में (शनिचर, 27 दिसंबर 2014)\n(शुक, 26 दिसंबर के खबर)\nराज्यपाल से मिललन रघुबर दास आ सरकार बनावे के दावा पेश कइलन. अतवार का दिने किरया धरावल जाई.\nझारखंड में भाजपा विधायक दल के नेता का रूप में पहिला बेर एगो गैर आदिवासी नेता रघुबर दास के चुनल गइल बा. रघुबर दास एहसे पहिले मंत्री आ उप मुख्यमंत्री रह चुकल बाड़न. भाजपा के एह फैसला पर जाति आ मजहब के राजनीति करे में माहिर नीतीश कुमार आपत्ति जतवले बाड़न. उनकर कहना बा कि झारखंड में आदिवासिए मुख्यमंत्री होखल चाहीं.\nमतगणना के चार दिन बादो ले जम्मू-कश्मीर में सरकार बनावे के हालात साफ नइखे हो पावत. राज्यपाल का तरफ से पीडीपी आ भाजपा दुनू गोल के शुक का दिने बोलावल गइल बा. पीडीपी के सबेरे आ भाजपा के दिन में. भाजपा के जिद्द बा कि मुख्यमंत्री ओकरा दल के होखे जबकि बाकी गोलन के जिद्द बा कि मुख्यमंत्री मुसलमान होखे के चाहीं. देश के अनेके राज्य में हिन्दू बहुमत का बावजूद मुसलमान मुख्यमंत्री बनत आइल बाड़न बाकिर कश्मीर में जिद्द बा कि मुसलमान बहुल राज्य में हिन्दू मुख्यमंत्री कइसे बन जाई!\nसारण जिला के इसुआपुर थानाध्यक्ष के हत्या करे का आरोप में धराइल तीनो बदमाशन के कहना बा कि ओकनी के बतौर लाइनर पचास हजार रुपिया देबे के वादा का साथ कैलाश सिंह रखले रहलन. बाकिर ओह दिन पुलिस के सक्रियता का चलते पेट्रोल पंप के रुपया लूटल ना जा सकल.\nएगो कोचिंग चलावे वाला के हत्या से नाराज विद्यार्थी आरा में जम के बवाल कटले. पुरवारा गुमटी पर अप हावड़ा अमृतसर एक्सप्रेस पर पथराव क के घंटन रोक दिहले. एह लोग के बवाल सड़को पर चलल जवना से पटना हाईवेओ जाम रहल.\nसाल 84 के सिख नरसंहार के 17 गो पीड़ित परिवारन के शुक का दिने अतिरिक्त मुआवजा के चेक गृह मंत्री राजनाथ सिंह का हाथे दिहल गइल. कांग्रेस के कहना बा कि ई चुनावी राजनीति का चलते दिहल गइल बा.\nकोयला नीलामी आ बीमा क्षेत्र से जुड़ल दू गो विधेयक विपक्ष के मनमानी का चलते राज्यसभा से पास ना हो सकल रहे. आज ओह विधेयकन का बदले जारी अध्यादेशन पर राष्ट्रपति दस्तखत कर दिहलन.\nशुक का दिने मुंबई शेयर बाजार में मामूली तेजी देखल गइल. सेंसेक्स 33 अंक आ 26 अंक चढ़ के बंद भइल जवन कि हाल के गिरावट का बाद बहुते मामूली कहल जाई.\nमेलबर्न टेस्ट में आस्ट्रेलिया5विकेट गँवा के 259 रन बनवले बा. एहमें कप्तान स्टीवन स्मिथ (नाबाद 72), क्रिस रोजर्स (57) आ शेन वॉटसन (52) के शानदार पारी शामिल बा.\nकोलम्बिया में एगो विमान गिरला का चलते7लोग के मौत हो गइल. ई विमान कोलम्बिया के उत्तरी शहर बुकारामंगा से बुध देर रात उड़ान भरला का कुछ देर बादे गिर पड़ल रहे.\nTags: News in Bhojpuri, खबर भोजपुरी में, जम्मू कश्मीर, झारखंड


केहू बुझलें पियाज, केहुआइन बुझली अदरख – बतंगड़ – 90 – Anjoria\nकेहू बुझलें पियाज, केहुआइन बुझली अदरख – बतंगड़ – 90\nसमय अइसन खराब हो गइल बा कि बाबा दादा का जमाना से चचल आवत कहाउतो कहे लिखे में डर लागत बा. चैनल का पैनल पर एकाध बेर कुछ गलतो कहि के बाच सकीलें बाकिर अखबार आ छपल सामग्री में ऊ आजादी ना मिले. काहे कि एक बेर लिखा-छपा गइल त हमेशा ला सबूत बन गइल. गाँधी बाबा के बनावल शब्द हरिजन देखते देखत पॉलिटिकली गलत होखे लागल त लोगबाग दलित शब्द के इस्तेमाल करे लागल. अब सुने में आवत बा कि अदालत एकरो पर रोक लगावल चाहत बिया. ओकरा मंजूर नइखे कि खबरन का मथैला में एह दलित शब्द के इस्तेमाल होखे. ई सोचिए के मन परेशान हो जात बा कि अब – कवन जात हो जी – फेम के पत्रकारन जइसन लोग आपन चालबाजी कइसे चला पाई. चुनाव आवते गिनवावे लागेला लोग कि एब इलाका में एतना राजपूत, एतना ब्राह्मण, अतना कायस्थ, अतना भूमिहार, अतना यादव. अतना कोयरी, अतना कुर्मी, अतना दलित वगेरह बाड़ें. बाकिर ई कबो सुने के ना मिले कि फलां इलाका में अतना सुन्नी, अतना शिया, अतना अशरफ, अतना पहमाजा, अतना बरेलवी, अतना देहलवी वगैरह बाडें भा ईसाईयन के अलग अलग जाति के अतना अतना लोग बा. परिणाम उहे होला जवन अइसनका पत्रकार आ नेता चाहेलें. हिन्दूवन के बाँट-काट के राख दीहल जाला आ ओने चर्च आ मस्जिदन से आदेश-निर्देश जारी होखत रहेला कि मोदी के भोट नइखे देबे के. अगर इहे बाति शंकराचार्य, पंडित, ज्योतिष कहे लागसु त होखे लागी हल्ला कि साम्प्रदायिकता के पसार हो रहल बा. फिरकावाराना भा कम्यूनल हरकत-बयानन के केहू चर्चा ना करे काहें कि एह देश में जवने कुछ हिन्दू से जुड़ल बा ओकरा के साम्प्रदायिक मान लीहल गइल बा.\nअइसने माहौल में एक दिन उहो देखे के मिलल जब सगरी चैनल संघ के कार्यक्रम के जियतार प्रसारण करे में लागल रहलें. इहां ले कि परेड-मार्च करतो घरी चैनलन के कैमरा एने से ओने ना भइल. पर साल जब विजयादशमी का मौका पर सरसंघचालक के संबोधन के प्रसाऱण दूरदर्शन से भइल रहे तब सगरी सेकूलरन का छाती पर साँप लोटे लागल रहुवे. बाकिर अबकी संघ के जवन मौका आ प्रचार मिलल ओकरा ला ऊ करोड़ो खरचो करीत त ना मिल पाइत. ओह दिन सभकर धेयान लागल रहुवे कि प्रणव दा का कहीहें. कांग्रेस के साँप सुँघाइल रहुवे कि पता ना दादा कवन बाति कवना तरह से कह दीहें. केहू कुछ कहत रहे केहू कुछ. लोग के अनुमान रहुवे कि पहिले प्रणव दा के संबोधन होखी आ ओकरा बाद सरसंघचालक उनुका बाति के जरुरत मुताबिक जबाब दीहें. बाकिर भइल उलुटा. हालांकि एकरा के सही मायने में उलुटा ना कहल जा सके काहें कि एह तरह के कार्यक्रम नागपुर में हर साल होले आ हर साल कवनो ना कवनो गैर संघी व्यक्ति आपन बात स्वयंसेवकन का सोझा राखेलें जवना के संघ अपना राह के पाथेय मान के ग्रहण करेला. काम के बाति राख लेला आ फालतू के बाति हवा में उड़ा देला. अबकिओ संघ प्रमुख अपना संबोधन में पहिलही कह दिहलें कि आजु का बादो संध संघे रही आ प्रणव मुखर्जी प्रणव मुखर्जिए रहीहें.\nबाकिर कमाल कइलें प्रणव दा. अइसन संबोधन दिहलें जवना के हर आदमी अपना हिसाब से बखान कर सकेला. जेकरा पियाज बूझे के बा से पियाज बूझी आ जेकरा अदरख से मतलब ऊ ओकरा के अदरख बताई.\nअलग बाति बा कि संबोधन का आखिर में उनुकर कहल वंदेमातरम के कवनो तरह रफू ना कइल जा सके. मुसलमान आक्रमणकारी आ भारतीयता के पचावे में समय लागी सेकूलर जमात के.\nPrevious Post: खुदकुशी करे वालन पर ममता जन करीं – बतंगड़ – 89\nNext Post: सोफा पर पसरल मुख्यमंत्री – बतंगड़ – 91